**פרוטוקול ישיבת מועצה– אגודת הסטודנטים 20.06.23**

**תקציר:**  ישיבת שינוי תקנון. במהלך הישיבה הוצג דו"ח שיפוצי האגודה, אשרור רכישת מתנות

פתיחת שנה ומספר הצעות לשינוי תקנון:

הצעה להוספת פעילות למען הגנת הסביבה ושינוי האקלים לעקרונות ומטרות האגודה

הצעה לזימון ישיבות מועצה בזמן קצר

18 הצעות שינוי תקנון נוספות

ההצעות עברו להצבעה מתגלגלת במשך שבוע.

**נוכחים:** 45 חברי מועצה

**אור מימון:** טוב קרן סובול קצת מאחרת, היא ביקשה להחליף את סדר ההצבעות. אנחנו צריכים לעשות על זה הצבעה, מי בעד להחליף את הסדר כדי שההצבעה של קרן תהיה שלישית?

בעד – 31, נגד – 1, נמנע – 0.

**דו"ח שיפוץ**

**עידו ביטון:** הרגע שכולם חיכו לו, סוף סוף זה מגיע, מדברים על השיפוץ אחרי מלא זמן. מזכיר שקיבלתם למייל את הדו"ח המפורט, כל המצגת שנציג מבוססת על הדו"ח הזה. אם יש דברים לא ברורים נדבר עליהם ונפתח אותם. שימו לב שחלק מהדברים, אני עושה את זה ככותרת גדולה ואז נרד לרזולוציות. השיפוץ התחיל לפני הכניסה שלי לתפקיד, והמשיך במהלך הכניסה שלי. אם יש דברים לא ברורים נציף את זה ונקבל תשובה בהמשך. ברמת זמני השיפוץ, היינו עם שלושה מתחמים מרכזיים ששיפצנו, המפלט שנמצא למטה במיטשל, מינוס 1, זה עתיד להיות מועדון סטודנטים שגם שם יהיו אירועים שנארח מבחוץ. המבחנה, מרכז למידה שהאגודה מפעילה. כל השנה סטודנטים יושבים שם, גם אנחנו יושבים שם. בנוסף, המרפסת והמסדרון. מתחמים שונים אבל השיפוץ קרה במקביל בשלושת המתחמים. שימו לב שההתחלה של העבודה הייתה קצת שונה, כי המפלט עצמו היה עם ספק שונה מהספק שהיה בשאר השיפוץ. המפלט התחיל לפני, המבחנה והשאר התחילו באותו חודש.

נעבור מתחם, מתחם ונראה מה הסטטוס, מה התחיל ומה לא ונסביר גם למה.

המפלט הולך להיות מועדון לסטודנטים וגם לגופים מבחוץ שיגיעו. השיפוץ המאסיבי שם זה היה עניין של רטיבות ממש מאסיבית, ברמת הדליים. אי אפשר היה להשתמש במתחם, זה היה מסוכן מבחינה בטיחותית בגלל החשמל. המפלט נסגר להמון זמן עד שהצליחו לסדר את הבעיה של הרטיבות. היו שם כל מיני פגמים של נגרות ושיוף, דברים קצת קוסמטיים אבל גם משמעותיים. רוב הכסף שיצא על המפלט היה על הריהוט והעיצוב החדש של המפלט. מבחינת התפעול והסטטוס שלו כיום, המפלט עוד לא נפתח כי בתוך השיפוץ עצמו התגלו בעיות. הבעיה המרכזית כרגע, יש מערכת בטיחות של גילוי אש בתוך המפלט עצמו, בתוך המערכת יש דבר שנקרא מפוחים, שאחראים במצב של אש לפזר את האוויר וגם להתריע על הבעיה. המפוחים לא עובדים, לכן ברמת הבטיחות אי אפשר לפתוח את המפלט. זה קריטי כי המפלט הוא גם מקלט. הוא משמש גם את הסביבה, כל האזור מסביב יגיע למפלט בעת חירום. זה בעייתי לפתיחה ויש שם יותר חוקים של אישורים, גם מהנדס של האוני', גם כיבוי אש, חילוץ ופיקוד העורף וכו'. בגלל זה אנחנו במצב שהוא לא יכול להיפתח. הכל מוכן, הריהוט, השיפוץ, זה שם, זה רק מחכה לאישורים שלא תלויים בנו.

**דוברת:** באמצע יולי זה הצפי, לא?

**עידו ביטון:** נכון, הבאנו את מי שאחראי על כיבוי אש והוא הצליח לסדר את הכריזה אבל לא את המפוחים. הספק שכיבוי אש עבדו אתו לא היה שלנו, אז היינו צריכים לעשות תהליך בירוקרטי ארוך של הכנסת ספק. עדיין יש בעיה של השיפוץ עצמו, שהוא יותר ארוך. ברגע שהמפלט יפתח אנחנו משערים שהוא יפתח משעה תשע עד עשר. המקום נראה טוב.

נעבור למבחנה, מרכז למידה. מה שהוחלף שם זה בעיקר רצפה, נגרות, לוחות חדשים וטלוויזיה שתגיע בהמשך. לא היה שם הרבה, השיפוץ גם עבר מאוד מהר וחלק. היום זה פתוח, פועל. מה שקורה שם זה גם קורסים של אקסטרה וגם תאים ומועדונים. בגלל בעיית חוסר המקום באוני' אנחנו שמים שם את התאים והמועדונים שלנו. יהיו שם אנשים שיתפעלו את המקום, אנחנו עדיין לא יודעים באיזה תצורה אבל יהיו. כל סטודנט יוכל להיכנס.

מרפסת, במרפסת מלבד הרצפה, אין שם יותר מדי שינויים של דברים. זה בתוך משרד, המשרד של ההסברה ובתוכו יש דלת, זה משרד שעובד רוב הזמן. אז מחמש וחצי ועד שמונה וחצי יש שם פעילות. זה גם מפורט בדו"ח. בחדר הישיבות כרגע לא נגעו בו כי הוא באמת לא חלק מהשיפוץ הנוכחי כרגע, אבל הוא יהיה בהמשך. שאלות?

אז אני מזכיר, התקציב כלל 450 אלף שקל- מתוכם 250 אלף מהאוניברסיטה, ו-200 אלף שקל מרזרבות של האגודה. מתוך 250 אלף שקל חלק הלך למפלט וחלק לשאר המתחמים כולל מע"מ. לא חרגנו בתקציב, שזה כבר טוב אבל כן היו לנו כל מיני בלת"מים. במרפסת היה בלת"ם רציני, בריצוף הקודם. בעבר עשו את זה עם זפת שאטמה בין המרצפות לזפת, אבל לא שמו חול. ז"א שהמרצפת נדבקה לזפת וברגע שמשהו נשבר הכל יוצא. היה צריך להוציא את כל הזפת, לשים חול ולאטום מחדש, זה העלה את המחיר. מעבר לזה, היה עניין מבחינת התאורה. במרפסת יש תאורת חירום ותאורה נוספת שעשינו בשביל שנוכל להאריך את שעות הפעילות שם. בתאורה שהייתה שם היה גוף ספציפי שיותר יקר מאחרים.

בלת"ם נוסף היה במסדרון, מעולם לא היה במסדרון הארקה. זה בעצם כבל שאמור לקחת את החשמל העודף ולנתב אותו למקום אחר. הארקה לוקחת את החשמל העודף ומנתבת אותו לחומר מבודד, בד"כ לאדמה, עץ או חומרים אחרים מאזנים. אם זה לא קיים, מישהו שהיה נוגע בכבל חשוף היה מתחשמל עד מוות. בנוסף, הוספנו תאורת חירום חדשה שלא  הייתה מתוכננת בגלל שכל התקרה עצמה התפוררה. אז גם הרמקולים של החירום נהרסו והתקרה עצמה נהרסה, אז היה צריך להחליף ולסדר שם.

שיווק ופרסום, הבנו את העניין של העיכוב עם המפלט, בגלל זה לא הוצאנו יותר מדי פרסומים. אבל אנחנו כן מתכננים להוציא דברים, לגרום להיכרות מחודשת עם המפלט, נעשה פתיחה חגיגית.

מבחינת המבחנה, כבר התחילו לצאת פרסומים כדי שסטודנטים יוכלו לשבץ את עצמם.

בנוגע למרפסת ולמסדרון אין כל כך מה לשווק שם, זה פחות קשור לרמת השיווק. אבל כן, את המרפסת עוד נבין אח"כ איך אנחנו רוצים לדייק את הפעילות.

**(וידאו של המפלט)**, קצת שתראו את המפלט. מתוכנן להיות שם אקס בוקס, בירה וכו'.

**עדן סנדרס:** ככה זה הולך להיראות?

**עידו ביטון:** ככה זה עכשיו. הכבלים למעלה של המפלט עצמו מעולם לא היו חשופים רק סגרו אותם יותר למעלה. הבעיה הייתה הרטיבות המאסיבית שהייתה שם שאותה סידרו.

**דוברת:** מה הגודל של הדבר הזה?

**דניאל זילבר:** 180 מ"ר, אבל חלק מהשטח לא משופץ.

**עידו ביטון:** **(וידאו של המבחנה).** במבחנה הרצפה הייתה מפוררת. הריצוף דומה למה שהיה בעבר אבל זה ריצוף חדש לגמרי, גם באיכות וגם בתיקון.

**טלי אבנת:** האם מתוכנן ריהוט חדש?

**עידו ביטון:** כן.

**דוברת:** אבל מה ההבדל? לא הייתה רצפה?

**עידו ביטון:** שיפצו את הרצפה בעיקר, ושיפצו גם את המטבח.

**(תמונות)** זה המסדרון של האגודה, גם הדלתות כלולות במסדרון. הדבר שחסר במסדרון זה המדבקות של החדרים והשילוט שצריך להיות שם. בנוסף, שימו לב שבמסדרון יהיה עוד עניין של ריהוט שיכנס לשם, יהיו פינות ישיבה לסטודנטים לעבוד. נמשיך הלאה.

**(תמונות)** הריצוף הישן במרפסת ולפני הריצוף החדש. מזכיר שהיה לנו את הבלגן של האיטום, לא היה חול והזפת שם הרסה את הריצוף מבפנים. זה הרצפה החדשה, התאורה וכל השאר. מה שמחכים במרפסת זה רק לציוד שכבר הוזמן וצריך להגיע. שאלות?

**טלי אבנת:** עידו, אמרת מתי צפוי לעלות פרסום על המבחנה?

**עידו ביטון:** מחר, כדי שנהיה מוכנים כבר לתקופת מבחנים. שאלות נוספות?

**עודד שטראוס:** חריגה מעל 4% היא בעיה. וכתוב חריגה 4%.

**עידו ביטון:** זה סה"כ 4% מהמחיר שהיינו אמורים. חרגנו מעל 424 אלף, אבל עדיין לא חרגנו מהתקציב המקורי, נשארנו עם עודף. גם עם הבלת"ם ההכרחי שהיה לנו לבטיחות, עדיין אנחנו לא חורגים ממה שהוקצב.

**עינת טוביה:** זה רק בתשלום המבחנה או שזה חינמי?

**עידו ביטון:** חינמי, בתוך הקובץ עצמו יש לכם קישור לאתר להשתבץ.

**גיא הדר:** אני חושב שזה טעות לתת לאנשים שלא שילמו דמי רווחה.

**עידו ביטון:** באתר עצמו צריך לרשום תעודת זהות רק באמצעות זה ניתן להירשם. אבל מביאים חברים איתך, את יכולה לשבץ חדר ל-30 אנשים.

**עדן סנדרס:** לא צריך לעשות את זה קל למי שלא משלם, לכל הפחות.

**דניאל זילבר:** ההרשמה למבחנה דורשת תשלום אבל בפועל הכניסה לא נבדקת.

**עידו ביטון:** אבל זו נקודה טובה אנחנו צריכים לחשוב עליה.

**גיא הדר:** שימו לב שכל פעם שהאגודה מפרסמת על שירות למשלמי דמי רווחה וזה לא המצב, הסטודנטים רואים ומספרים את זה לחברים שלהם. זה לא נכון.

**עידו ביטון:** צריך להבין איך עושים את זה בצורה לא דרשנית מדי.

**שיר בטט:** יש לי עוד שאלה, מה לגבי המפלט, מי מפקח עליהם?

**עידו ביטון:** עדיין לא החלטנו. יש לנו כמה אופציות איך לנהל את המפלט ונעשה את זה כמה שיותר מאוזן. גם אירועים מבחוץ, מהפקולטות, צריך לעשות את זה מאוזן. אנחנו לא רוצים להפוך את זה למסחרי.

**שיר בטט:** אני מדברת על הנושאים, שלא יהיו אירועים מפוקפקים. השאלה מי מנהל את זה?

**עידו ביטון:** זה בכל מקרה בפיקוח שלנו. שאלות נוספות? תודה רבה.

**טלי אבנת:** נעבור למתנות פתיחת שנה. הסיבה שאנחנו צריכים להצביע על התקציב של מתנות פתיחת שנה, זה בגלל שלוקח הרבה זמן לייצר ולשלוח את זה לארץ. זה מגיע מסין וכל מיני מקומות, וזה לא רק אנחנו אגודות נוספות עוסקות בזה כרגע. בגלל שזה שייך לתקציב של שנה הבאה צריך לאשר את זה עכשיו, כי התקציב של תשפ"ד יאושר רק באוקטובר. זה צורף בקובץ אקסל, יש שם כל מיני נתונים משנים קודמות שלא נאספו בצורה הכי מוצלחת. יש לנו הפקת לקחים משנה לשנה, אבל אנחנו כן יודעים פחות או יותר מה מבוקש ומה לא. על זה בנינו את התמהיל של השנה.

מה שהולך זה תיק שצריך להיות איכותי, כוסות שתיה. מה שכולנו יודעים שהלך שנה שעברה זה סטנד ללפטופ. אז מבחינת תיקים, באמת הלכנו על תיק איכותי. תיקים בעיקר סטודנטים שנה א' לוקחים, בסביבות 1,500 יחידות. מחצלת זוגית, זה על אותו טייפ קאסט של מזרן יוגה. אבל אני מקווה שייקחו יותר מהמזרן יוגה. הבאנו את זה מאותו ספק מלפני 4 שנים. מעמד מתקפל ללפטופ, זה עף. השנה בקטע הזוי, נגמר באמצע השבוע. גם לא הכל הגיע, היו חוסרים שלא הגיעו מהספק. אז השנה גם נוודא שהכל מגיע.

כוס ובקבוק, השנה הבאנו את שניהם באותה מתנה. זה תרמוס שהמכסה שלו, זה לא נירוסטה אז אין לזה טעם מגעיל של מתכת, המכסה שלו זה בעצם כוס קפה קטנה. אז אם אתם הולכים לקנות במכונות אספרסו של האגודה, פשוט ממש יש לכם כוס מוכנה כבר. אם איבדתם אותה יש עוד שתיים בערכה ליתר ביטחון.

מתנה אחרונה, אמרו לי שאסור לקרוא לזה Air Tag, כי זה לא באמת הAir Tag- של אפל. ההבדל בעיקר הוא שזה עובד על טכנולוגיית GPS. אז לפי מה שהבנתי, זה נורא תלוי בקליטה, זה לא הדבר הכי איכותי אבר. זה לא מתאים לדברים גדולים כמו מזוודות. זה כן יאתר לכם את המפתחות.

זהו, כמעט 201 אלף שקל שזה פחות מ-40 אלף משנה שעברה.

**דוברת:** בחלוקה שווה להגיד אולי שזה לא טוב למזוודות.

**טלי אבנת:** גם נפרסם את זה וגם נגיד.

**דוברת:** זה מעולה, רק שתגידו את המגבלות.

**טלי אבנת:** שאלות?

**נועה גרינברג:** מה קורה עם כל הספיירים שנשארים משנה לשנה?

**טלי אבנת:** נגיד, עם מזרוני היוגה, אנחנו משתמשים בהם בפעילויות של מחלקת תרבות. גם ביקשו ממני מהפקולטה להנדסה לעשות יוגה לסטודנטים. תיקים שנשארו משנה שעברה חולקו השנה אחרי שנגמרו התיקים של השנה. חוץ מזה, במחסן באדריכלות פשוט יש הרים של קופסאות אוכל מפלסטיק ומבמבוק.

**נועה גרינברג:** שתדעי שאצלנו הכי אוהבים את הקופסאות.

**טלי אבנת:** אבל זהו, אנחנו כן משתדלים למצוא לזה שימוש, או לתת לסטודנטים שנה אחרי אם נשאר או באמת באיזושהי פעילות באגודה אם זה אפשרי.

**דניאל זילבר:** התשובה הרחבה היא ששום ציוד לא נזרק. כן יש ציוד שיותר קשה ליעד אותו. כל ציוד אנחנו מוצאים הזדמנויות כדי לחלק אותו. יש ציוד גם שלא ממומש.

**נועה גרינברג:** כל הקופסאות האלה שלא משתמשים בהם, אפשר להוציא אותם גם כמתנות שנה הבאה.

**דניאל זילבר:** אין כמות מספקת כדי לחלק אותן כמתנות. גם אנחנו לא נוטים לעשות את זה כי זה נותן לסטודנטים הרגשה שממחזרים עליהם. אנחנו משתדלים לשמור על כמות מצומצמת של אופציות, כי יותר מדי מעכב את הבחירה של הסטודנט וזה מקשה. אבל נועה שמעה שיש קופסאות ונראה לי שיש לה 20 רעיונות מה לעשות.

**נועה גרינברג:** כן, אנחנו ממש צריכים.

**אור מימון:** אנחנו עוברים להצעות לשינוי תקנון. בקיצור, מי שבעד ההצעה למתנות להרים יד.

בעד - 27

נגד - 5

נמנע - 1

**דניאל זילבר:** יש לי שאלה פורמלית, אם אנחנו רוצים לעשות שינויים במסגרת התקציב, צריך להעלות את זה שוב להצבעה?

**גיא הדר:** את מסגרת התקציב המועצה חייבת לאשר. מעבר לזה אפשר לבקש מהמועצה כרגע לאפשר עדיין להנהלה איזושהי גמישות דעת או שיקול בהרכב, בתמהיל, במספרים של המתנות.

**עדן סנדרס:** אבל צריך להצביע מחדש עכשיו.

**אדם בן נון:** שלום לכולם, נעבור להצעת החלטה שאני מקדם. אני מניח שדיברתי עם רובכם בעניין הזה, משבר האקלים זה משהו שמאוד מעסיק אותי. משבר האקלים זה משהו שהולך להעסיק את האנושות, אני מקווה, בשלושה עשורים הקרובים. אם אנחנו באמת הולכים לקחת ברצינות את משבר האקלים, אז הולכים להיות לאורך השניים וחצי-שלושה עשורים הקרובים הרבה מאוד שינויים גדולים באורח החיים שלנו. זו שאלה של האם האנושות הולכת לקחת את משבר האקלים ברצינות או לא. לאור זה שאנחנו רואים שהאנושות מתכוונת להתמודד עם הדבר הזה ברצינות וכן הולכים להיות שינויים מאוד משמעותיים בהרבה מאוד דברים בחיים שלנו, תחבורה, אנרגיה וכו'. ראיתי לנכון להכניס את זה גם לתוך הערכים באגודה שלנו ולהגיד, האגודה שלנו היא אגודה של סטודנטים, צופה פני עתיד ורוצה שלאנושות יהיה אקלים ראוי, לכל מי שחולק איתנו את כדוה"א. ראיתי לנכון להכניס במסגרת סעיף 4, איפשהו באזור של תת סעיף ח',ט' ו-י' ביחד עם הערכים האוניברסליים של האגודה, כמו חופש ההתארגנות, שוויון זכויות מלא, אפליה, להכניס בסוף גם את, "האגודה תפעל בקמפוס למען הגנת הסביבה, לצמצום שינויי אקלים ולהתמודד איתם". הדגשנו פה את "בקמפוס". אנחנו לא מצפים שהאגודה תפעל לתקן את משבר האקלים מחוץ לקמפוס, אבל כן שהאגודה תפעל, כמו שהיא פועלת עכשיו. זה מהלך שהוא בעיקר הצהרתי. כמו שבאגודה יש תקן של רכזת קיימות, כמו שהאגודה פועלת להטמיע רב פעמי באירועים שלה, אז להכניס גם את זה. לעגן את זה בתוך התקנון שלנו כערך שמוביל אותנו, כמשהו שחשוב לנו כסטודנטים ובני אדם. שאלות?

**אלה בר:** אני מניחה שלפני השינויים, למה להוסיף את התת סעיף הזה בסעיף ט'?

**אדם בן נון:** זה היה נראה לי נכון יותר לייצר את הזיקה עם ערכים אוניברסליים נוספים, לא רצינו שזה יופיע כתת סעיף פה.

**איתי כהן:** מי זה אנחנו?

**אדם בן נון:** לבנה עזר לי מאוד בהצעה הזאת.

**דניאל זילבר:** יש לי שאלה, מאוד קשה להכניס לתקנון את כל הדברים שהאגודה פועלת לגביהם. אנחנו עכשיו מכניסים את הסעיף של העיסוק במשבר האקלים, אני חושבת שאין אדם בחדר שחושב שלא למען זה אנחנו צריכים לפעול. האם אנחנו מכניסים את זה לתקנון אבל לא מכניסים למשל מניעת הטרדות מיניות? מה הערך המוסף שאתה רואה את זה בתקנון?

**דובר:** נשמע לי שהטרדות מיניות זה ביטחון של סטודנטים וזה סעיף אחר. זה ערך שהאגודה רואה לנכון. אני לא יודע מה הדעה שלי אבל זה ההבדל שאני רואה. זה בטחון מסוג אחר.

**דניאל זילבר:** בגלל זה אני אומרת מה ההבדל בין הבטחון הזה לזה?

**דובר:** אחד מיידי והשני לא.

**דניאל זילבר:** אני פשוט תוהה, מה הערך המוסף של זה בתוך התקנון? אם אנחנו בכל מקרה פועלים למען זה?

**עדן סנדרס:** ומה זה עושה לערכים אחרים שלא יופיעו?

**דוברת:** אפשר להציע אולי פתרון לשאלה?

**עדן סנדרס:** לא, אנחנו רוצות תשובות מאדם, אפשר לשמוע את הפתרון אחרי זה.

**אדם בן נון:** אני לא חושב שאנחנו מוגבלים בכמות הערכים שאנחנו יכולים להכניס בתוך התקנון שלנו. אנחנו יכולים להכניס את הערכים שמנחים אותנו פה. זה שאנחנו מעגנים את אקלים לא אומר שאח"כ אנחנו לא יכולים לעגן הטרדות מיניות או כל ערך אחר. אני חושב שאקלים זה כן עניין שהוא חמקמק יותר ואני חושב שיש איזשהו סימבוליות במהלך הזה. אפשר מאוד לזלזל בה ולהגיד, "סימבולי, בסדר", אבל יש איזושהי סימבוליות בזה שהאגודה לוקחת את נושא האקלים ברצינות. הנה, זה כתוב בתוך המסמך המכונן שלנו, זה משהו שחשוב לנו. אני לא יודע איך המציאות תיראה פה ב-2030 או 2040, אבל יכול להיות שנציגים בשנים האלה יראו ויכול להיות שזה ישמש אותם באיזושהי הכרעה- הם יגידו, 'הנה, אנחנו כן לוקחים אקלים בחשבון'. כרגע זה בעיקר הצהרתי כי האגודה באמת, עושה את זה ביום יום גם בלי זה. הייתי קורא לזה "גרין ווש" אבל כשהאגודה כן פועלת, זה נראה לי מאוד ראוי.

**מדינה סאידובה:** האם זה שאתה מכניס את הסעיף הזה לתקנון, יכול להשפיע על ההחלטות של האוני' להשקיע את הכספים של האוני' בחברות לא ירוקות כביכול?

**אדם בן נון:** לדעתי זה לא ישפיע על האוני' עכשיו, זה ישפיע עלינו בתוך האוני' או באופן עקיף דרכינו. זה נועד ממש לחלוטין לעגן את זה שהאגודה לוקחת ברצינות את משבר האקלים.

**עומר קלי:** בהמשך למה שדניאל שאלה, יש עשייה קיימת, אנחנו מכניסים את הערך הסביבתי הזה לתקנון. השאלה היא, ביום שיש התלבטות אם ללכת לערך הזה או לערך אחר, האם הוא מקבל מעמד גדול יותר מערכים אחרים שלא נכנסים לתקנון? האם אתה נותן לסעיף הזה מעמד על, מעל דברים אחרים חשובים?

**גיא הדר:** כן, בעיקרון מה שנמצא במטרות העמותה. אני לא יודע אם זה מקבל קדימות, כי צריך לראות מצב שבו יש כביכול תחרות. אבל עקרונית ניתן יהיה לבוא ולומר, 'תראו זה ערך שלא רק חשוב לנו, או שאנחנו חושבים היום שהוא חשוב אלא הוא בכלל נמצא בסעיף מטרות האגודה וחשבו גם בזמנו שיש לו איזשהו ערך'.

**עומר קלי:** אני אתן דוגמא, אם יום יבוא וחלק מהתקציב יחליטו שהוא הולך לכיוון של איזשהו ערך. נחליט על משהו שהולך לשינוי אקלים או שנרצה לקדם שוויון חברתי בקמפוס? האם בגלל שזה בתקנון זה יקבל קדימות או משהו שימנע מאיתנו להחליט בין ערכים?

**גיא הדר:** זה לא משהו שיחייב.

**עומר קלי:** אנחנו צריכים לחשוב מראש לפני שמכניסים סעיף כזה.

**נועה גרינברג:** מתי בפעם האחרונה נציג פתח תקנון כדי להחליט למה הוא מצביע?

**גיא הדר:** זה יכול להיות טיעון ללמה מישהו רוצה להקצות כסף, אבל המועצה בסופו של דבר תהיה סוברנית להחליט אם להקצות לנושא אחר , גם אם זה נושא לא קשור, כמו קידום ספורט בישראל. אם זה יהיה סטודנטיאלי זה גם נכנס במטרות העמותה.

**עומר קלי:** מבחינה משפטית אם צריך לבחור בין זה לזה?

**גיא הדר:** בגדול כל סעיף בתקציב של העמותה או כל פרק בתכנית העבודה של העמותה אמור להיות משויך לאיזושהי מטרה של העמותה, כי העמותה אמורה לפעול רק במסגרת מטרותיה. אבל אם תקראו את כל המטרות, הן מאוד רחבות. מאוד רחבות. "לפעול למען רווחתו וטובתו…." כבר בסעיף 4א' כמעט הכל נכנס.

**נועה גרינברג:** אני חושבת שיש לזה ערך גדול להמשך, גם שהעולם ישתנה וחבר'ה שיגיעו בשנים הקרובות, כבר יש תודעה ציבורית שנכנסת. זה אמנם רק לשים את זה בתוך איזשהו טופס, אבל אני חושבת שיש ערך גדול בלעדכן את המסמך הזה שיהיה מסמך יחסית נושם ויתעדכן בערכים להלך הרוח של החבר'ה שיגיעו. זה חשוב גם לדורות הבאים.

**אדם בן נון:** גם לגאווה שלנו, שאנחנו יכולים להגיד, הנה, אנחנו כאגודה ממש שמנו את זה בתוך התקנון שלנו. אנחנו יכולים להסתובב ולהגיד שאנחנו כן לוקחים את זה ברצינות, זה כן שיקול שנמצא בהחלטות שאנחנו מקבלים יחד, כמובן עם כל שאר הערכים שצריך לאזן.

**שיר בטט:** רציתי לתת נקודה למחשבה לכל מי שבעד הסעיף הזה, להסתכל יותר טוב על בחירות שעושים באגודה. כמו לדוגמא, במתנות, קונים 2,100 יחידות של משהו שהוא זבל אלקטרוני בעיני. חשוב מאוד לשים לב לשיקול כזה גם בחישוב של התועלת של הדברים שאנחנו עושים. אני בעד ההצעה ואני נגד המתנה הזאת בהצעה של המתנות.

**אדם בן נון:** אפשר להגיד על כל דבר שהוא צרכנות, האם משתמשים מספיק בבקבוקים האלה והם לא נשברים תוך רגע? האם אנחנו לא יכולים למצוא מתנות אחרות?

**שירה רוהר:** אני מנסה להבין אם ההרגשה שלך זה שאם זה יהיה בתקנון אנחנו נפעל לפי זה ועכשיו זה לא בתקנון אז אנחנו לא עושים את זה?

**אדם בן נון:** ממש לא, אנחנו כן פועלים לפי זה. השאיפה שזה כן יהיה משהו שנשקול תמיד, נשקול אולי קצת יותר ברצינות, אולי יהיה לו משקל נוסף. גם לשדר החוצה ופנימה שאנחנו לוקחים את העניין ברצינות.

**תום כהנא:** בהמשך למה שנאמר, בפעם הבאה שעושים את התקציב, זה אומר שדברים שאנחנו עכשיו עושים שהם אנטי האג'נדה הזאת, האם נפסיק אותם? כמו הקפסולות של נספרסו, שיתוף הפעולה עם נסטלה.

**אדם בן נון:** אנחנו לא נתחיל להיות עכשיו שוטרים או טהרנים כאלה ואחרים. לא נכפה בשום שלב, השאיפה היא, אם יש משהו כזה, פסולת שאנחנו מייצרים, שכן אולי נתחיל תהליך לבחון חלופות לעניין הזה. אבל לא להתחיל לכפות ולא להיכנס לאנשים לצלחת.

**תום כהנא:** יש הבדל בין לכפות לבין לא לחתום חוזה עם תאגיד שמאוד מזהם.

**אדם בן נון:** אני לא חושב שנגיע למצב שלא נחתום עם תאגיד מזהם, אבל אולי זה כן יכנס בשיקולים שלנו, אולי נראה אם יש מישהו יותר סביבתי וירוק שכדאי לחתום איתו. עוד שאלות? יש לנו עוד דקה, שתיים.

**דניאל זילבר:** אין לי שאלה אבל אני רוצה להגיד משהו. אדם הוא בין הנציגים הפעילים ביותר במועצה, במיוחד בתחום הקיימות, מכל ההיבטים שיש. אני רוצה טיפה להתייחס להצעה ולהגיד באופן כללי. אני מאוד מתחברת למה שאמרת בהיבט של העשייה, אחת הסיבות שאני מסתייגת מההצהרתיות זה שאני לא אוהבת הצהרות, אני אוהבת מעשים. כנראה שזה היה מעצבן אותי, אבל בגלל שאתה עושה ופועל ומקדם, זה מסר גם לכם כנציגים, אפשר לעשות הרבה שינויי תקנון, אבל פרקטית לעשות את השינוי בפועל זה מה שיגרום לזה. העובדה שקרן עבדה קשה מאוד עם אדם להכניס כוסות רב פעמיות לאירועים, זה בזכות עבודה. לכולכם יש דברים חשובים בחוגים שלכם, אפשר לעשות שינויי תקנון, אבל אל תשכחו שהעשייה זה מה שיוביל את הסטודנטים שלנו למקום טוב יותר.

**אדם בן נון:** אני רוצה להגיב לזה, יש המון חשיבות להצהרות, בטח בנושא כמו משבר האקלים שהוא נושא שנורא קל להדחיק. גם, תסתכלי על מה שקורה במדינה עכשיו. נגיד, סתם, חוק הלאום, שאף בית משפט עדיין לא פסק איזושהי פסיקה. כמה אמוציות וכמה זה שנוי במחלוקת החוק הזה. זוהי דוגמה להשפעה שיש גם למהלכים הצהרתיים.

**דניאל זילבר:** לא לבד.

**עדן סנדרס:** אני חייבת להגיד לך בחצי משפט שאני חושבת שזה ממש לא נכון להכניס את זה לתקנון. לא כי אני לא מאמינה בזה, אבל אני חושבת שזה לא נכון. זה גם יחסום אותנו בערכים אחרים ובסוף אנחנו אגודת הסטודנטים.

**אור מימון:** לגבי כלל ההצעות לשינוי תקנון, מצביעים בסוף על הכל.

**יעל ארז:** שלום לכולם, זה בגדול הנושאים שאנחנו הולכים לדבר עליהם. שלושה שינויים של נהלים, חמישה בערך של ועדות וגילוי נאות, הליך ערעור, התפטרות של חברי הנהלה ונציגים.

הנושא הראשון זה הנהלים, מי שעומד מול המסמך או מול התקנון יוכל לראות את זה במקביל.

ההצעה הראשונה שלנו היא פורמלית לחלוטין, סעיף 13 ה' ו-ו', אומר שמי שמסיים ללמוד נחשב עדיין חבר אגודה אבל הוא לא יכול לבחור ולהיבחר למשך 3 חודשים. לכן בעצם רק מעגנים באופן פורמלי את זה שגם לא יוכל להגיש מועמדות להיות נציג בוועדה ומועמד לנציגות של חוג. זה נטו עיגון פורמלי, זה בפועל די משתמע מהעובדה שהוא לא יכול להצביע. אבל ראינו לנכון להכניס את זה באופן פורמלי לתקנון.

**דניאל זילבר:** כולם הבינו?

**יעל ארז:** לסעיף 49 הוספנו סעיף חדש, סעיף ה' שמעגן את זה שמי שסיים ללמוד גם אם הוא חבר פורמלי לא יוכל להתמודד להיות נציג.

**אלה בר:** מה יש עכשיו?

**יעל ארז:** זה פשוט לא מעוגן.

**גיא הדר:** זה עדיין לא יכול לקרות פרקטית אבל זה לא רשום.

**לבנה צליל:** סעיף 49 עושה כמה סייגים מי יכול להגיש מועמדות, בגלל זה הוספנו את זה לרשימת הסייגים.

**יעל ארז:** ההצעה הבאה היא כללית מאוד גם, יש שני פרקים שדנים בנשיאות, פרק אחד נקרא נשיאות האגודה והפרק השני ועד האגודה. מה שעשינו, איחדנו את כל המלל לכדי פרק אחד, העתק הדבק, ללא שינוי. יש סעיף אחד נוסף שהוספנו ועליו נדון בהמשך. ההצעה הזאת מדברת על לאחד לא לאחד את הפרקים האלה. זה רק עושה סדר.

**גיא הדר:** זה ממש עניין טכני.

**עדן סנדרס:** כל סעיף תצביעו בנפרד, אז תדעו שיש לכם את האפשרות וזה יהיה מפורט. תתרכזו בלהקשיב.

**יעל ארז:** עוד סעיף אחרון שהוא גם פורמלי בלבד, בסעיף 30, אנחנו מציעים להוסיף את זה שיוסיפו את הצעות ההחלטה שמתקבלות כנספח לפרוטוקול. כי כרגע זה לא מחויב, הרבה פעמים אתה רואה רק את הטקסט מהפרוטוקול בלי ההצעה עצמה. בגלל שהפרוטוקולים נמצאים, אם תתקבל ההצעה של איחוד הועד והנשיאות, אז מספר הסעיפים משתנה. זה נטו עניין טכני, ככה זה יראה אם לא. תראו את זה גם שתצביעו.

טוב, הנושא השני שלנו זה כל מה שקשור לוועדות וגילוי נאות, פרקים 5,7,8,9.

הנושא הראשון זה סעיף 74 שמדבר על ועדת כספים. נכון לעכשיו יש הגדרה מאוד כללית, מה שאנחנו הוספנו זה שמי שיתמודד לתפקיד לא יכול להיות בעל תפקיד בשכר או שלא בשכר באגודה או בחברות הבת שלה. אנחנו מוסיפים תצהיר גילוי נאות, שהמועמד שירצה להיבחר ירצה להגיד אם יש סיבה שבגינה הוא יכול להיות בניגוד עניינים לקבלה לתפקיד. בגדול, הסיבה שבעניינו זה חשוב, א', באמת כל הכיוון של למנוע ניגוד עניינים בוועדת הכספים. אם מישהו נמצא באיזושהי חברה או תפקיד אחד באגודה שיכול להיות לו ניגוד עניינים לגבי ההמלצות שלו בכספים או בכל וועדה אחרת.

סעיף 118, עוד פעם מוסיף את העניין של גילוי נאות, הפעם למי שמתמודד להנהלה.

ביקורת, אותו דבר, כל הסעיפים הבאים יהיו ממש אותו דבר. הוספנו לכולם את זה שמי שהוא בעל תפקיד באגודה או בחברת בת שלה בשכר או לא, לא יוכל להתמודד לבעל תפקיד.

**עדן סנדרס:** לאגודה בכל מקרה הוא לא יוכל, זה בחוק כבר.

**יעל ארז:** נכון, הוספנו גם את המקום של בעל תפקיד לא בשכר.

**עדן סנדרס:** אין לא בשכר. וועדת ביקורת לא יכולה לשמש אף תפקיד אחר בתוך האגודה. בין אם בשכר או לא בשכר.   
זה קיים בחוק.

**גיא הדר:** לא, הוא יכול למלא איזה תפקיד התנדבותי.

**יעל ארז:** זה אותו דבר לגבי כולם. ספציפית על ועדת ביקורת הוספנו קצת יותר הסבר, כי אנחנו מרגישים שוועדת ביקורת באה לבקר את התפקוד של ההנהלה וכל מה שקשור לאגודה. אם ועדת ביקורת תהיה שייכת לעוד גוף בתוך האגודה יש יותר סכנה לניגוד עניינים. אותו דבר, זה החלק של גילוי נאות, אותו דבר כמו קודם, פשוט תצהיר.

סעיף 138, אותו דבר לוועדת מכרזים. גם תצהיר גילוי נאות וגם אדם לא יכול להתמודד אם נמצא בתפקיד בשכר או לא בשכר באגודה. גם ניגוד עניינים.

הדבר האחרון שנכנס בדברים האלה, גם במכרזים וגם בביקורת, שיש בחירות ליו"ר, אם יש רק מועמד אחד כן תכנס אופציה של הצבעה בעד, נגד ונמנע. כמו שיש למועמדים יחידים להנהלה, כי אם מישהו מתנגד, שתהיה אפשרות להגיד על זה משהו.

**עדן סנדרס:** ביקורת זה נורא בעייתי, אנחנו יכולים לאבד את האישור ניהול תקין אם אין לי  2 חברי ועדת ביקורת.

**יעל ארז:** אם מתמודדים יותר מאחד אז יבחרו יותר מאחד ואפשר לעשות הצבעה שלא מן המניין.

**גיא הדר:** אפשר לפתור את זה.

**עדן סנדרס:** ברגע שמישהו מפסיק לכהן הוא מפסיק לכהן.

**גיא הדר:** לא תאבדי אישור ניהול תקין, עושים הצבעה בישיבת מועצה הקרובה ובוחרים אותם. זה בסדר.

**יעל ארז:** נושא הבא, קביעת הליך ערעור. בעצם לכל הסעיפים הבאים, כל הרשימה הזאת, נתן דוגמא רק על סעיף 120, כי הוא היחיד עם נוסח קיים. לכל הסעיפים האחרים אין נוסח, פשוט הוספנו להם עוד סעיף שכולל את עניין הערעור. כל הליך הערעור מועתק מהליך הערעור הרגיל בנציגות, בסה"כ עיגנו את זה שמי שמפקח זה המבקר ושתהיה אפשרות לערער. הנוסח הקיים של 120, העתק הדבק מסעיף 64, הדבר היחיד שמשתנה זה מהנהלה לוועדה ולנשיאות, גם תהליך הערעור בדיוק אותו דבר כמו בשאר המקומות.

נושא הבא, התפטרות הנהלה. סעיף 122 מדבר על האפשרות של חבר הנהלה להתפטר. מה שקיים כיום זה שהוא מתפטר אחרי 48 שעות ותודה רבה ושלום. מה שאנחנו מבקשים להוסיף, בהמשך לסעיף ג', אם הוא מתפטר הוא יכול להמשיך לכהן בתפקידו, זה מעגן את זה שהוא יוכל לקבל שכר גם אחרי שהוא מתפטר עד שימצא לו מחליף. כי כרגע, גם אם הבחירות קורות שבוע או אפילו יום אחרי שהוא התפטר, יכול להיווצר ואקום, או שתאורטית יכול להיות מצב שבו הוא עובד ללא שכר.

**שירה אדר:** יוכל להמשיך לכהן, זה אומר תלוי ברצונו הטוב.

**יעל ארז:** כן, אבל זה יהיה מעוגן שאם הוא ימשיך לכהן הוא יוכל לשמש בתפקיד.

**דניאל זילבר:** זה משמעותי, כשאני התמודדתי להיות יו"ר, לא התפטרתי מתפקידי כרמ"ח אקדמיה אלא הצהרתי על כוונתי להתפטר והתפטרתי 48 שעות לפני כדי שלא ייווצר החור הזה. מה שאת אומרת, שאני אוכל להתפטר ולא ייווצר ואקום.

**לבנה צליל:** בזום שעשינו לפני הישיבה, עלינו על זה שכתוב ליו"ר האגודה, הוספנו את נשיא המועצה, כי הנשיאות היא זו שצריכה להודיע על זה למועצה ולקבוע בחירות.

**יעל ארז:** בפועל זה קורה, זה פשוט לעגן את זה בתקנון כי אנחנו לא יודעים מה יהיה בעתיד. מישהו יכול להחליט להתפטר, לא להגיע לנשיאות וזה יכול ליפול בין הכיסאות. עד שהיו"ר יודע יש כל מיני דברים.

סעיף 123 כרגע קובע שהבחירות לתפקיד החדש יקרה פשוט בישיבה הראשונה שלאחר מכן ובתנאי שמודיעים על זה מראש. אנחנו רוצים להוסיף ולעגן שקודם כל, זה לא יתלה על לוחות המועדות אלא ישלח בדוא"ל לכל מי שהוא חבר אגודה, כי בפועל כל חבר אגודה יכול להגיש מועמדות לתפקיד. הדבר השני, שיהיה 14 יום לפחות להגשת מועמדות. ז"א שכל אחד מאיתנו שרוצה להגיש מועמדות, יהיה לו את הזמן לקבל את ההחלטה הזאת באופן שקול, הוא יכול לפנות את הזמן, שהוא לא קופץ על זה ולא מצליח לעמוד בזה, או להפך, לא מספיק לחשוב על זה, לבדוק את הסיטואציה ולא מספיק לראות את המייל. זה יכול להיות ממש בהבדל של כמה ימים. אפשר לכנס גם ישיבה שלא מן המניין להצבעה הזאת. אם אנחנו רוצים לפתוח את זה לכל הסטודנטים אני חושבת שמן הראוי שיהיה 14 יום. גם אנחנו, כל אחד מהנציגים אם הוא רוצה להתמודד, שיהיה לו את הזמן לעשות את השיקולים וגם לעשות את הקמפיין שלו.

**עדן סנדרס:** אז זה בעצם 14 ימים פלוס לפני הישיבה. והיום זה 8 ימים.

**יעל ארז:** זה מגיע ביחד עם סעיף 122 שאמרנו, שגם הם יוכלו להמשיך לכהן בתפקיד כדי לא ליצור ואקום. וגם שלא רק יו"ר יכול למלא תפקיד של רמ"חים אלא שגם רמ"חים יוכלו למלא תפקידים של רמ"חים אחרים.

**רוני שרון:** איך את מחליטה איזה רמ"ח ממלא איזה תפקיד חסר?

**יעל ארז:** אני חושבת שאפשר לקבל את זה ברמת ההצעת החלטה.

**גיא הדר:** זה החלטה של יו"ר האגודה.

**לבנה צליל:** היום המצב שהיו"ר עושה את זה בעצמו, אנחנו מאפשרים לו לאפשר גם למישהו אחר לעשות את זה.

**דניאל זילבר:** שזה גם בסמכותו. יש לי שאלה פרקטית, אני ממש מסכימה עם זה שצריך להיות כמה שיותר זמן למועמדים להגיש את המועמדות שלהם. מה שמפחיד אותי בדבר הזה, זה ייצר יותר זמן בלי רמ"חים עד הבחירות וזה יכול לייצר הרבה זמן. זה לא 14 יום לפני ההגשה, צריך להודיע בדוא"ל לכל חברי האגודה ובאתר האגודה. מישהו מתפטר, הוא מודיע לנשיאות, הם צריכים לארגן שזה יפורסם באתר ולכל הסטודנטים בדוא"ל, לשלוח להם ניוזלטר ייעודי, שזה מעניין למה באתר ולא ברשתות החברתיות. רק אח"כ מתחילים ה-14 יום.

**עדן סנדרס:** ויש עוד כמה ימים.

**אור מימון:** 22 יום לפני הישיבה.

**דניאל זילבר:** זה מחייב איזה 22 יום בלי מנהל. שהיום זה 8-9 ימים.

**אור מימון:** הפעם הבאה שתוכל להצביע לחבר הנהלה זה 22 יום לפני הישיבה הבאה שיכולה להיות עוד חודש וחצי.

**עדן סנדרס:** אני חושבת שישבה לא מן המניין זה לא הפתרון לדברים כאלה, בטח לא בבחירות. בסוף בחירות להנהלה זה דבר רציני.

**יעל ארז:** ישיבות שלא מן המניין יכולות להיות גם בזום.

**עדן סנדרס:** אי אפשר לעשות בחירות בזום כי זה חשאי.

**גיא הדר:** זה נקודה שדיברנו, שיכול להיות מצב שיש ישיבת מועצה שהיא קבועה לעוד שבוע, 10 ימים, לא נספיק לעמוד בלו"ז והישיבה הבאה היא עוד חודש וחצי, משהו כזה.

**יעל ארז:** אבל אם עכשיו מתפטרים והישיבה עוד 10 ימים, זה ממש מהרגע להרגע. זה יכול להיות "מחטף בחירות", כי יכול להיות מצב שבו אין מספיק זמן למועמדים להגיש מועמדות.

**עדן סנדרס:** זה שמונה ימים לכל הפחות.

**יעל ארז:** זה יכול להיות בדיוק שמונה ימים ואז בגדול מי שבפנים ויודע ושמע ומכיר, יכול להיות פנוי ולהיות חלק מזה.

**לבנה צליל:** יש עבודות שצריך להצהיר על פיטורין מראש.

**עדן סנדרס:** אבל אתה יכול להתמודד, לא צריך לשנות את התקנון כי אתה צריך לתת הודעה מוקדמת.

**טלי אבנת:** הייתי איתכם בדיון הזה בזום, כן חשוב לי להגיד משהו לגבי הטענה שלוקח הרבה זמן. תמיד אמרתי לנציגים שאמרו, 'מה פתאום הבחירות הן בתקופת בחינות?' ואין אף פעם זמן טוב שיהיו סטודנטים, אבל איך אני עכשיו בזמן תקופת בחירות עושה לעצמי קמפיין? ואני אומרת שמי שאין לו זמן בתקופת בחירות לעשות קמפיין, לא יהיה לו זמן להיות חבר הנהלה.

**יעל ארז:** לדוגמא, הייתה הודעה 10-12 יום לפני הישיבה.

**לבנה צליל:** היו שבעה ימים להגיש מועמדות.

**יעל ארז:** לא משנה. אני התלבטתי מאוד אם להגיש או לא להגיש מועמדות. התחלתי לעשות בירורים עם הדברים שיש לי בחיים, אם אני אוכל לקיים את התפקיד הזה, כי באמת רציתי. בזמן שהוקצב לי לא הבנתי אם אני יכולה להבין את סדר הגודל ולמלא את התפקיד הזה. התחייבתי לדברים במהלך השנה שאני יכולה לבטל אבל צריך זמן לברר את זה.

**עדן סנדרס:** יש פה שני דברים, אולי האופציה שחודשיים לא יהיה רמ"ח, שזו אופציה ריאלית. או לתת הזדמנות למישהו שקצת יותר מורכב לו. אותי מעניין שיהיה רמ"ח טוב, בשיקולי עלות-תועלת לסטודנטים בעיני, הנזק של חודשיים שלא יהיה רמ"ח זה נזק מספיק גדול.

**קרן סובול:** מה שקורה כרגע, שאדם שלא היה במערכת לא יכול להיבחר. לי 14 יום זה המינימום שאני יכולה להחליט אם אני מארגנת את הלו"ז שלי מחדש.

**יעל ארז:** זה בעיניי צריך להיות משהו ששוקלים בכובד ראש.

**קרן סובול:** את לא יכולה לקבל תשובה מהבוס שלך תוך פחות מ-5 ימים.,

**יעל ארז:** את רוצה שזה יגיע לכל חברי האגודה. את מדברת בינינו, ואז את יכולה לשים לב לזה תוך יום. אנחנו כן רוצים לפתוח את זה לחברי האגודה.

**רוני שרון :** מבחינת עלות-תועלת, אי אפשר להשוות בכלל. חודשיים בלי רמ"ח?

**יעל ארז:** לא בטוח שזה יהיה חודשיים, אם את רואה שזה יהיה עוד חודשיים בואו נקבע ישיבה לא מן המניין.

**לבנה צליל:** זה גם לא מצב שאמור לקרות, בן אדם שרץ להנהלה יודע בדיוק כמה זמן התפקיד.

**עדן סנדרס:** זה מספיק שלא הצלחנו לשלוח מייל לכל הסטודנטים בזמן.

**קרן סובול:** זה לא פעם ראשונה שמודיעים במפתיע על זה שמתפטרים, רוב הפעמים הודיעו במפתיע. ז"א שבן אדם שהוא לא בהנהלה ולא קיבל מידע מקדים, מאוד קשה לו להתמודד. במקרה של עמוס, עמוס התפטר, הודיע לרום לפחות שלושה חודשים לפני והוא עשה סבב בין הנציגים שהוא מחבב כדי לראות מי ירצה לקחת את זה. כשירדן התפטרה, רום עשה את אותו סבב לחפש לה מחליף. מה שקורה פה, זה נכתב בדם, צריך יותר משבוע. לדעתי זה צריך להיות מספר דו ספרתי.

**לבנה צליל:** וגם צריך להודיע למי שזכאי להגיש מועמדות, שזה כל חברי האגודה. חבר אגודה זה פחות או יותר כל הסטודנטים.

**נדב שופט:** הכל כבר נאמר, אני חושב שההצעה מאפשרת המון מרחב תמרון ליו"ר להביא מחליף במקומו, בבחירתו, שזה המון מקום ליו"ר לוודא שהאגודה מתנהלת בצורה סבירה. אני חושב שזו פשרה מצוינת כי זה נותן מקום ליו"ר גם לתת זמן להתמודדות אמיתית, וגם לתת ליו"ר את המרחב תמרון להחליט מי נכנס כמ"מ. אנחנו לא מדברים על משהו פילוסופי, אלא על משהו שקרה כמה פעמים בעבר. אני חושב שיש לנו חובה לראות איך הופכים את האגודה למקום עם טיפה יותר מרחב תמרון.

**לבנה צליל:** אני רוצה להגיד עוד משהו על התוצאה בפועל, על ההערכה שאולי זה יגרום לחודשיים בלי רמ"ח או יו"ר. חבר הנהלה, אלא אם קרה מקרה חירום בחיים האישיים, כנראה בן אדם שפרש באמצע הזמן חשב על זה מראש. אני מעריך לדעתי שמה שזה בפועל ייצור זה לא חודשיים בלי רמ"ח אלא הודעה מוקדמת יותר. לדעתי זה מה שזה יגרום.

**טלי אבנת:** זה האידיאל, האם זה יקרה בפועל? אני לא יודעת.

**דניאל זילבר:** אני מזדהה עם מה שקרן אמרה ואני מסכימה עם המהות של מה שאת אומרת, אני רוצה להתייחס למה שנדב אמר, זה לא קשור ליו"ר, זה קשור לסטודנטים. הם לא יכולים להיות תקופה ארוכה בלי מנהל, כשאין חבר הנהלה מתפקד זה פוגע אנושות בתפקוד שלנו, בסוף זה יגרום לדברים לא לצאת לפועל. לכן אנחנו צריכים למצוא את האיזון בין לא לפגוע בסטודנטים כי העשייה תפגע לבין לתת הזדמנות שווה לכל אחד להתמודד.

**נדב שופט:** זה לא עניין פרסונלי, את מסכימה שיעל ולבנה הביאו את ההצעה הזאת כי הם חושבים שזה לטובת הסטודנטים.

**דניאל זילבר:** אני חושבת שיש יש אמצע, לא הייתי מתנה את זה בהודעת פרסום דוא"ל, אלא ברגע שמישהו מתפטר.

**יעל ארז:** אני חושבת שכן חשוב שזה יגיע לכולם ושלכולם תהיה הזדמנות שווה.

**קרן סובול:** אפשר שהנשיאות תוציא ברגע שהוא מתפטר הודעה לכולם. אני רוצה שנגיע לאיזושהי פשרה.

**יעל ארז:** יש רשימת תפוצה.

**קרן סובול:** פייסבוק, אינסטגרם, זורם לכם שיודיעו שם?

**יעל ארז:** אני מקבלת את ההצעה, אם זה יקום וייפול על 10 ימים, אז מבחינתי לגמרי 10 ימים. אני פשוט חושבת שהמקום פה זה שמי שמתפטר יעשה את החושבים שלו ויגיד, אוקיי אלה הזמנים ואולי זה יקשה על ההתפטרות. בכל מקרה, מקום של התפטרות לא אמור להיות דבר בשגרה. זה שזה קורה כל שנה זה בעיה נפרדת ואנחנו מתמודדים איתה. המטרה היא להתמודד איתה בצורה הטובה ביותר, לאפשר יותר אופציות למי שמחליף, לאפשר להם להמשיך בתפקיד שלהם בשכר ובכל התנאים כדי לא ליצור ואקום, גם לאפשר לכל מי שזכאי ורשאי להתמודד לעשות את זה כמו שצריך.

**גיא הדר:** צריך לקבל החלטה אם זה 14 או 10 ימים לפני שמצביעים.

**לבנה צליל:** למה זה לא פשוט לשלוח רשימת תפוצה?

**עדן סנדרס:** חייב להתקדם, אנחנו חורגים ב-12 דקות.

**יעל ארז:** נסגור את ההחלטה הזאת וזה יהיה בטופס. לגבי המייל, נדבר על זה.

הפרדת מועצה והנהלה, אני אראה את שני הסעיפים ואז נדבר עליהם. סעיף 49 מדבר על מי לא יכול להגיש מועמדות/ אפשר לפסול את המועמדות שלו. מה שעשינו פה בעצם, זה הנוסח הקיים של סעיף 49, סעיף ד' אומר שהוא עובד אגודה, עובד בשכר שהוא לא חבר הנהלה, לא נבחר ציבור. מה שאנחנו מוסיפים פה בעצם, זה שאם הוא עובד אגודה או חבר הנהלה, אם הוא מגיש מועמדות, הוא לא צריך להתפטר מראש אבל מהרגע שהוא מגיש מועמדות זה אומר שאם הוא נבחר הוא מתפטר. גם הכנסנו את הסעיף הזה לגבי חברי הנהלה.

הצד השני של זה, שהוא אותו דבר בדיוק רק על סעיף 118, הוספנו את סעיף ב' שמדבר על זה שסטודנט שנבחר להיות חבר הנהלה בעצם מוותר על הזכות שלו להתמודד בבחירות הבאות. הוא לא צריך להתפטר, לא כאן ועכשיו, לא משאירים שום חוג בלי נציג. אבל בשנה העוקבת, אם הוא רוצה להישאר בהנהלה הוא לא יכול להתמודד שוב להיות נציג של החוג שלו. אם הוא יבחר הוא יתפטר. זה בגדול ההסבר הקצר של זה. זה בעצם הסיבות המפורטות אבל פתחתי את זה לכם לדיון גם. שאלות על הדבר הזה?

**נמרוד פלבסקי:** למה שחבר הנהלה לא יכול יהיה להיות נציג?

**יעל ארז:** אתה חושב שזה מפריד בין ההנהלה לבין הסטודנטים. אני חושבת שברגע שפשוט המקום שא', ההנהלה תהיה מחוברת דרך הנציגים, כי בסוף זה התפקיד שלנו, לחבר בין השטח להנהלה. הדבר השני, שאתה שם מישהו בהנהלה אתה רוצה שיהיה לו יותר זמן ופניות להתעסק בזה, שלא יהיה ניגוד עניינים וגם קשב לסטודנטים. חבר הנהלה צריך להיות בקשב לכולם ולא לחוג שלו. גם בן אדם שיש לו את הכי הרבה זמן פנוי בעולם, אנחנו רוצים שיתעל אותו טוב וכשיש ריבוי כובעים יותר קשה לשים לב איפה הפוקוס שלך.

**דניאל זילבר:** אז אפשר להגיד שסטודנט להנדסה יותר עמוס מסטודנט לפילוסופיה?

**טלי אבנת:** זה לא הטיעון העיקרי, הקשב לסטודנטים זה ממש לא הטיעון העיקרי. הטיעון העיקרי זה הניגוד עניינים והפרדת רשויות ובתוך האגודה ניצול מוטה של משאבי האגודה. יצא לי ביומיים האחרונים לבוא גם אל נועה וגם אל תומר שהם נציגים בחוגים שלהם, ובכנות הרגשתי שאני מפריעה להם למשהו חשוב של אקדמיה, של תרבות. אבל בסוף הם גם נציגים.

**עדן סנדרס:** את יכולה לשלוח לו וואטסאפ והוא יענה כשהוא יהיה פנוי.

**טלי אבנת:** הטיעונים העיקריים זה השניים הראשונים ובתור מישהי שהייתה שם וחוותה את זה, זה בא מניסיון אישי שלי שחוויתי ניגוד אינטרסים בתפקיד שלי, זה בא מתוך המון פוליטיקות פנימיות בתוך ההנהלה, בנוגע להצעות תקנות לדוגמא.

**עדן סנדרס:** זה מראה שאין ניגוד עניינים.

**דניאל זילבר:** ומה לחשת לי קודם? שאסור שההצעה הזאת תעבור.

**טלי אבנת:** הפוליטיקות הפנימיות בתוך ההנהלה, אני מתכוונת לכך שחברי הנהלה, שיש להם זכות להצביע במועצה, מה שקורה הרבה פעמים, הם מתאגדים ביחד כחברי מועצה ומביאים את היו"ר להצבעת אי אמון.

**דניאל זילבר:** אם הם לא מאמינים ביו"ר הוא כנראה לא עושה את העבודה שלו כראוי.

**טלי אבנת:** יכול להיות שאני רוצה להחליף את היו"ר. זה לא משנה, הן יכולות להיות מוצדקות וגם לא.

**דניאל זילבר:** ואז המועצה צריכה להפעיל את שיקול הדעת. אני חייבת להגיד למה אני מתנגדת באופן נחרץ להצעה, היופי הוא שאנחנו בדמוקרטיה וזה בסדר שטלי מסכימה. אני אתחיל ואגיד שאנחנו מועצה של 72 אנשים. ז"א, פחות מ-10% מהנציגים הם חברי הנהלה. אז כשאנחנו מדברים על פגיעה בהפרדת הרשויות, זה לא שההנהלה מונעת פה מהחלטות לצאת לפועל. אנחנו שבעה מתוך 75 אנשים, אז כשאנחנו מדברים על הצעת החלטה או הצעה לשינוי תקנון, אני מאמינה בסוף שכולנו אנשים רציונליים לפני שאנחנו פוליטיים. אם אנחנו מאמינים במשהו הוא יעבור ואם אנחנו לא מאמינים הוא לא יעבור. יש חברי הנהלה שמתנגדים וכאלה שלא מתנגדים, זה לא אומר שאין להם מקום. בד"כ אנחנו מסכימים על דברים כי יש לנו אותה נקודת מבט ולפעמים לא מסכימים ובסדר. לכם, חברי הוועדה יש נקודות מבט שונות משלנו. להוציא את חברי ההנהלה זה להוציא את היכולת שלנו להשפיע.

**יעל ארז:** יכול להיות, כנראה שבמצב הנוכחי זה ככה, היו מקרים בעבר ויכולים להיות מקרים בעתיד שההנהלה נראית אחרת והיא מורכבת אחרת. ובסוף, א', כשההנהלה אומרת מה דעתה על משהו יש הרבה מאוד נציגים שהולכים עם דעת ההנהלה מבלי להקשיב ולשמוע. ברגע שאת גם נותנת להנהלה את היכולת להצביע את מגדילה את נתח הקולות שמושפעים מדעה של אחד או בודדים. במקרה הזה אני שמחה לשמוע שבהנהלה הנוכחית יש ריבוי דעות אבל עלולים לקרות מקרים בעתיד שזה לא יהיה המצב ולכן בעיני צריך להפריד.

**נועה גרינברג:** אני אשמח להגיב על זה.

**דניאל זילבר:** אני רגע דקה נותנת נאום מאוד קונקרטי שלא מתייחס למה שאת אומרת פה, אלא למה אני חושבת שזה חשוב שהנציגים יהיו חברי הנהלה. אני הייתי חברת הנהלה בערך 4 שנים, מתוכם רוב הזמן לא הייתי נציגה. בגלל שהייתי רמ"ח אקדמיה וראיתי את החשיבות של מעורבות נציגים, קיימתי המון שיח עם נציגים ואני אומרת לכם בשיא הכנות, לא הבנתי מה המשמעות של להיות נציג עד שנכנסתי להיות נציגה. למדתי הרבה מהתפקיד שלי כנציגה ביחס לחברות שלי בהנהלה, זה קריטי לתפקוד המנהלים בצורה איכותית, זה מייצר נציגים גם יותר איכותיים. יש פה תועלת גם לנציגים, גם לחברי ההנהלה ובטח לעובדים שלה, כי ההנהלה עושה את זה ממקום יותר שלם ובריא. מעבר לזה, כשאנחנו מדברים על הפרדה בין מועצה להנהלה אנחנו יוצרים הפרדה, כבר עכשיו יש הפרדה מצערת בין המטה לבין הנציגים. אם אנחנו לוקחים את הנציגים ומפרידים אותם מחברי הנהלה, אנחנו מרחיבים את ההפרדה הזאת. זה אומר שאתם כמועצה תהיו יותר רחוקים מאיתנו כהנהלה וזה יפגע בעשיה שלנו כלפי הסטודנטים.

**איתי כהן:** מה הלו"ז שאתם מציעים מבחינת סדר הבחירות בשנה? נבחר מישהו, חבר הנהלה בבחירות השנתיות ואז הוא יהיה במשך שנה נציג ואח"כ אם הוא ממשיך הוא לא יהיה נציג?

**יעל ארז:** הוא נבחר ביולי להיות חבר הנהלה, בדצמבר יש בחירות לנציגות, הוא פשוט לא יגיש מועמדות בדצמבר. הוא ימשיך כרגיל והוא פשוט לא יוכל להגיש שוב. הוא לא נדרש להתפטר, לא משאירים ואקום בשום מקום. אם הוא בוחר להגיש את עצמו שוב, זה כי הוא מוכן לקחת על עצמו שאם הוא נבחר הוא מתפטר כחבר הנהלה. אם חשוב שיהיו נציגים לפני חברי הנהלה, אז אפשר להחליט שמי שהיה נציג קודם יכול להיות חבר הנהלה ואז את מוודאת שאת מגיעה לדבר הזה. גם שמענו צד אחד שבמצב הזה, טלי סיפרה שהיא הייתה גם וגם, לא היה לה את הזמן והקשב לנהל ביחד ואני לא חושבת שטלי היא לא רמ"ח טוב. היא אחת הרמ"חיות הטובות שיש היום, אבל היא אומרת שכשהיא הייתה גם וגם היא לא הצליחה לנהל את זה וזה לא מוריד מערכה, זה לגיטימי. אם מה שחשוב זה שיהיה גם נציג קודם, אז בואו נשים את זה בסעיף נפרד, שקודם כל צריך להיות נציג לפני שנהיה חבר הנהלה.

**נועה גרינברג:** הייתה לי תשובה ארוכה כי אני חושבת שזה נושא חשוב. אני מבינה את הרציונל, אני חושבת שיש הרבה דברים שעל הנייר נראים כמו רעיונות מאוד טובים, ואז שמורידים אותם לשטח צריך לעשות שיקול של מה יהיה הכי טוב. דניאל נגעה פה בנקודה חשובה, בתור מי שהייתה נציגה ואח"כ רצה להנהלה, לא הרגשתי ניגוד עניינים. עבדתי עם כולם ועשיתי אירועים גם לפקולטה שלי וגם לפקולטות נוספות, לא הרגשתי ניגוד עניינים בכלל. הרגשתי שיותר קל לי, הרגשתי שזה שהייתי ואני עדיין נציגה עוזר לי באופן חד משמעי, לתחושתי, להיות רמ"חית הרבה יותר טובה ממה שהייתי אם לא הייתי נציגה. כי אני מבינה מה זה לשבת בישיבות מועצה וכשחשבתי על השקופית שלי של העדכון, אני יודעת מה מעניין יותר ומה פחות. כי אני יושבת כאן וקשובה וערה לדעות ויותר נוח לי להקשיב לאנשים, כי אני מצביעה. זה שאנשים אולי יקשיבו לי יותר אם אני חושבת בעד או נגד נושא מסוים, אני לא הופכת להיות מצביעה. בסוף על בסיס יום יומי מבוקר עד ערב אני יושבת במיטשל, אין מה להשוות, אי אפשר להבין מה זה האגודה, בפער, עד שלא יושבים בכיסא הזה ועד שלא חווים את הדברים האלה. מה שכן אפשר זה להיות נציג ולהיות בקשר טוב עם הנציגים ולהבין את זה. יש ערך גדול ואני חושבת שהסוגייה של שני הכובעים, כאן אני חושבת שנכנס כבר האדם האישי והיכולות. פה זה הסוגייה של לבחור את האדם המתאים ביותר לתפקיד, פה אנחנו נכנסים לסוגיה שאין לנו כמעט מועמדים.

**יעל ארז:** עשינו גם צעדים כדי להגדיל את מספר המועמדים. א', אני מסכימה איתך שיש הרבה יתרון לחבר הנהלה שהיה בעבר נציג, כי הוא מכיר ויודע. אני חושבת שאין שום סיבה להמשיך לנהל גם זה וגם זה באותו זמן.

**דניאל זילבר:** זה להעניש אותו אבל.

**יעל ארז:** אני לא חושבת, אני חושבת שיש הרבה אנשים שחושבים שיכולים לעשות את שניהם בצורה מעולה, יכולים להתבדות תוך כדי עבודה. את לא תוכלי לסמוך על זה שתדעי אם הוא יכול, או שהוא ידע אם הוא יכול "לג'נגל" בין לבין ולזהות את זה. למה להעמיד אותו בתוך הסיטואציה שהוא בכלל צריך לבדוק אם הוא יכול או לא יכול?

נראה לי שאנחנו סיימנו.

**עדן סנדרס:** הערות? דעות על דברים אחרים בהצעה?

לי יש שאלה שאני אשמח לשאול ולחדד, נכון יש את הסעיפים של הוועדות שהגבלתם את מי יכול להתמודד לוועדה? מהנוסח של הסעיף משתמע שאתה לא יכול לכהן בוועדת מכרזים וכספים במקביל. רק להבין אם זה כוונתכם או לא?

**יעל ארז:** רצינו להוסיף החרגה של ועדות ללא, בביקורת רשום באופן ספציפי שאסור.

**עדן סנדרס:** בביקורת באמת אסור. יש ועדות שקמות ספונטנית, אז גם לכתוב מכרזים וכספים זה לא מספיק טוב.

**יעל ארז:** אני אכתוב, להחריג ועדות.

**גיא הדר:** זה בעייתי לעשות שינוי אחרי ההצבעה.

**אור מימון:**           פשוט יצטרכו להצביע שוב.

**יעל ארז:** אני אציין, בהצעה על הפרסום זה 10 ימים במקום 14, מייל ישלח בתוך שני ימי עבודה מיום הפיטורין.

**גיא הדר:** זה חשוב שזה יהיה מוכתב כמו שצריך לפרוטוקול. זה אומר שכל מי שהשאיר הצבעה אצל הנשיאות יצטרך להצביע מחדש.

**יעל ארז:** סעיף 123, במקום 14 ימים, 10 ימים.

**דניאל זילבר:** טוב, אולי נבין את זה בצד ונסגר על זה.

**גיא הדר:** בכל מקרה מי ששלח הצבעות יצטרך להגיע להצביע שוב בהצעה מתגלגלת.

**קרן סובול:** אתם מרגישים צורך בלעבור על הסעיפים או שאני אגיד בגדול מה ההצעה ונדבר עליה? כרגע זמן המינימלי לקיום אסיפה של כולנו הוא בין שבוע ל-10 ימים. כמו שראינו עכשיו בשביתות של הסגל. אני חושבת שהיו לנו כמה מקרים השנה שזה לא רלוונטי. א', השביתה, ב' המחאות. אנחנו צריכים לקבל החלטות בקבועי זמן קצרים, אני קצת מתביישת שההצעה הזאת לא עלתה מצידי הרבה קודם.

שני דברים שיש עליהם שאלות שנשאלתי ואני רוצה לענות לכולם. הסיבה שזה 10% זה כי רשם העמותות רוצה שקבוצות קטנות גם יוכלו לדרוש.

**גיא הדר:** בחוק יש או ישיבה מן המניין או שלא מן המניין. ובישיבה שלא מן המניין עפ"י חוק העמותות, עשירית מהמועצה יכולים בעצם לדרוש. זה לא יעבור אם זה יהיה אחוז יותר גבוה.

**קרן סובול:** למה 60% נוכחות? אנחנו צריכים למצוא איזשהו אמצע. זו הדרך שלי הייתה להעביר את זה דרך הנשיאות שכולם יהיו מרוצים. זה זום, הישיבות האלה לא נמשכות הרבה זמן בד"כ ואני מעדיפה משהו ביד במקום כלום, כי ישיבה בהתראה של יומיים זה משהו שכולנו צריכים.

אני רוצה להוסיף את מה שאמרת לי, פתיחת מצלמות עם מקרים חריגים ע"י הנשיאות. אני מקווה שזה לא יפסול את הקולות של מי שהצביעו. התייעצתי על זה עם עדן, עם כל מי שהסכים להתייעץ עם זה. אני חושבת שפתיחת מצלמות יכולה להיות עם החרגה באישור הנשיאה.

**עדן סנדרס:** אנחנו נצטרך לפסול את זה, אני לא יכולה שלא לפסול את זה, זה פשוט תהיה הצבעה מתגלגלת.

**גיא הדר:** בסיפא של סעיף 5 זה רשום. אבל אז זה אומר שיהיו חברי מועצה שיכולים להיות בלי מצלמות כל הישיבה.

**שי אטוס:** לגבי המצלמות, מבחינת הזמן של הישיבה, אם הישיבה היא חצי שעה, איך זה בדיוק עובד?

**גיא הדר:** זה כבר קיים.

**קרן סובול:** פה לצורך העניין הישיבה יכולה להמשך 45 דקות. מה? 75% מסך הישיבה?

**גיא הדר:** או להוריד את זה.

**קרן סובול:** אבל אנחנו לא רוצים שאנשים יגיעו, יפתחו מצלמה יגידו היי ויסגרו.

**נמרוד פלבסקי:** הייתי משנה את זה ל-90% או שעה, כי אם זה שלוש שעות..

**קרן סובול:** אתה צודק, 70% מאורך הישיבה או שעה. אם הישיבה 45 דקות.

**נועה גרינברג:** נכון, ב-45 דקות יש לך 75% כסת"ח. אני לא חושבת שהקצר מבניהם זה נכון.

**קרן סובול:** שעה זה לגמרי סביר, גם פה זה שעה, זה ממש סבבה. שבן אדם יקדיש לי 1/24 מהיממה, אני לגמרי סבבה עם זה.

**איתי כהן:** איך זה נכנס למניין הישיבות?

**קרן סובול:** זה ישיבה שלא מן המניין, היא לא נמנית.

**גיא הדר:** רק קרן, שכחנו להגיד באיזה סעיף זה נכנס בתקנון.

**קרן סובול:** זה כתוב אצלינו במיילים.

**עדן סנדרס:** זה לא כתוב בהצעה שהוצגה למועצה.

**גיא הדר:** נעשה את זה סעיף 87 א' רבתי שיהיה סעיף שידבר אחרי הישיבה שלא מן המניין.

**קרן סובול:** יאללה, סיימנו, תודה רבה. הסעיף הסופי בהצעת ההחלטה, "החלטות שתתקבלנה בישיבת חירום תהיינה תקפות בתנאי שבעת קבלת ההחלטה ינכחו בישיבה וישתתפו בהצבעה לפחות 60% מכלל חברי המועצה. על חברי המועצה הנוכחים בישיבה בצורה מקוונת להיות לפחות שעה או 70% מאורך הישיבה - הקצר מביניהם עם מצלמה פתוחה, כדי שיוכלו להצביע. ניתן יהיה להיות ללא מצלמה פתוחה במקרים מיוחדים שיאושרו ע"י הנשיאות".

**יעל ארז:** טוב, עשינו שינויים, תיקונים וכו'. השינוי והתיקון הראשון הוא בסעיף 123, הנוסח החדש אומר ש"נשיא המועצה ידאג לערוך בחירות לתפקיד…(להשלים)". טוב, סעיף 123, לא נצביע עליו עכשיו. הוא יעלה בישיבת התקנון הבאה, אחרי הנוסח החדש. בסעיף 74 א' וסעיף 138, "אשר לא ממלאים תפקיד בשכר או לא בשכר באגודה (למעט חברות בוועדה מועדות האגודה)".

**עדן סנדרס:** מחקנו סעיף חדש ועדכנו את זה. עכשיו נעבור לעדכוני ההנהלה, בינתיים אני אשלח לכם טפסים בוואטסאפ להצביע בפורום.

**גיא הדר:** מי שלא ישלח את הטופס בחזרה לנשיאות עד שהישיבה מסתיימת, בעצם ההצבעה שלו לא תספר כמי שהצביע פה בישיבה. אני מניח שתרצו לעשות הצבעה מתגלגלת על שינויי התקנון, אז בכל מקרה אפשר יהיה להגיע במהלך ההצבעה המתגלגלת ולהצביע.

**עדכוני הנהלה**

**דניאל זילבר:** אני אתחיל בעדכון כללי שלא קשור לעדכוני האגודה אלא לעדכונים שלנו פה. היה לנו ניסוי של חודשיים שרק אני מעדכנת במטרה לקצר את הנאומים. אבל בחוויה שלנו, המנהלים, היה פחות אינטראקציה עם הנציגים והרבה נציגים פנו אליי, לעידו בלי להבין מה כל אחד עושה. הרגשנו שזה יוצר פער וריחוק בין המנהלים לבינכם. אז אנחנו מחזירים את זה, לעדכונים של כל אחד מהמנהלים, ננסה לרוץ על זה. אם יש לכם פתרון ביניים דברו איתנו, אנחנו יודעים שזה בעיה ואתגר. כולנו נדבר על הדברים כמה שיותר מהר ובהיר.

שביתת הסגל הבכיר, מענה אקדמי ומענה משלים נוסף. אני אגיד שכשהודיעו על זה שהשביתה הופסקה והאוני' שלחה את המייל שלה לסטודנטים, בדיוק הייתי בהמראה לטיסה שלי לניו יורק.

  היו יומיים קשים שעידו ותומר עשו עבודה קשה. בשלב הזה המתווה שהושג הוא מצויין, היה ממש שיח קונקרטי על להאריך את הסמסטר הזה. הם עצרו את זה ברמה הארצית כי אתם קבעתם שאין מקום להארכת הסמסטר. מבחינת מענה אקדמי, כל מה שצריך אפשר לפנות לתומר. בנוסף לזה השגנו סכום לא מבוטל לסבסוד קורסים באקסטרא. בעיקר במדויקים מעט בהנדסה, כל קורס שלדעתם יכול להיות בשיעורי עזר תעדכנו אותנו.

סגל זוטר, כרגע אין התכנות לשביתה, בתחילת הסמסטר הבא נצטרך להיות עם יד על הדופק אבל כרגע הכל בסדר.

משלחת לארה"ב, טסנו, ראינו קמפוסים בייל ובהארוורד. שבוע הבא אני רוצה להביא סטודנט שלמד בגילמן, הוא עושה עכשיו שש שנים בייל. הוא אשכרה לא משלם והם משלמים לו שהוא לומד שם, כי זה אשורולוגיה. זה הזדמנויות שסטודנטים בגילמן לא יודעים עליהם, זה דוגמא אחת לחיבור שהיה שם.

מרכז ומועדון הספורט, למי שלא יודע ואני מניחה שרובכם לא יודעים, יצא דו"ח של האוני' בנוגע לתפקוד מרכז ומועדון הספורט. הם מבינים שהייעוד שלהם לקידום ספורט סטודנטיאלי, זה לא מה שקורה בפועל ברמה הפרקטית והם לחלוטין משנים את התפיסה שלהם. אנחנו מתחילים לקדם כל מיני שיתופי פעולה, לדוגמא לייצר קורסי בחירה ומלגות, אם זה מעניין אתכם דברו איתנו. אני מזכירה, חייב רכז ספורט, אנחנו ממש צריכים.

בג"ץ בנוגע לתקצוב סטודנטים מטעם ההתאחדות. הם הגישו עתירה על זה שסטודנטים לא מקבלים תקצוב בתקציב המדינה במידה מספקת, לעומת האוכלוסייה החרדית שמקבלת המון. הם אומרים שיש חוסר שוויון בדבר הזה. התקבלה העתירה, כרגע אנחנו הולכים לראות איך המדינה הולכת לחפות על זה.

מלגת הדיור בדרום העיר, אנחנו מקדמים את ההסכם של שנה הבאה למלגת הדיור. אנחנו עובדים על זה מול האוני'. הייתה ישיבת הקצאות לדיור במעונות לפני שבועיים, הייתי היחידה בזום, זה היה נורא מביך. הייתה עליה בכמות הדירות לסטודנטים גם בברושים וגם באיינשטיין, בזכות תכניות שנסגרו ואין בהם סטודנטים שהולכים ללמוד שם, אז יש הגדלה בכמות הדירות.

הגדלת המעונות, שינוי קריטריון המרחק. יש המון סטודנטים שגרים בת"א והם גרים במעונות ללא סיבות מיוחדות. עשינו שינוי בכמה נקודות אתה מקבל אם אתה גר רחוק יותר, כדי להשפיע על התמהיל. באמת מתוך הבנה שסטודנט שגר צפונית לחיפה קצת יותר צריך את הדירה מסטודנט שגר בת"א ואין לו נסיבות מיוחדות.

EATO קידום אוכל איכותי וזול בקמפוס, מתוך קשר שלא כ"כ מעניין אתכם איך הוא נוצר, אבל הזדמנות מעניינת שנקרתה לדרכינו. זה מנה חמה משודרגת. ככה הם הציגו את זה, ממש מדובר בקופסת אוכל שניתן לקנות, כמו מנה חמה, רק שכל המוצרים שלהם טבעיים, יש המון אפשרויות טבעוניות בסל. זה אוכל בריא עם פירוט מלא של הערכים התזונתיים והקופסא עצמה מתכלה. על הדף נשמע מעולה, יש לי שבוע הבא פגישה איתם לראות איך אפשר לשתף פעולה. המחיר של מנה כזאת היא יחסית גבוה (33 ש"ח ליחידה), אבל אני מניחה שברגע שנקנה בכמויות זה ירד. אתם יכולים לעשות גוגל ולראות את האפשרויות שלהם, זה מגניב.

**עודד שטראוס:** איפה אפשר יהיה לקנות אותו?

**דניאל זילבר:** בתוך פינות הרווחה שלנו.

חיזוק מועדונים ותאים סטודנטיאליים, אחד הפערים המשמעותיים שאנחנו חווים, זה שאנחנו מפעילים מועדונים ותאים אבל הרבה פעמים יש מקומות שאנחנו לא יכולים לספק להם ערך מוסף. אנחנו רוצים לייצר סדנה שמדברת על קידום יזמות סטודנטיאלית לראשי המועדונים והתאים, כדי לעודד עשיה חברתית ואת ערך היזמות. דבר שני, זה לעשות אירוע פתיחת שנה גם למועדונים וגם לתאים ביחד. אם יש לכם ערך מוסף תעדכנו אותנו.

שבוע אוריינטציה, התחלנו הכנות יחד עם האוני' בנוגע לשבוע אוריינטציה, אם יש לכם תכנים שלדעתכם קריטי שיהיה, דברו איתנו. אם אתם לומדים יחידת לימוד שאתם חושבים שהסטודנטים בשנה א', לפני שמגיעים לשוק, אם היו מסבירים להם שנה לפני היה להם יותר קל, פשוט תגידו. למשל, יש שיעור שהם עוברים על איך לקרוא פסק דין. אותו דבר, אם יש משהו קטן שקשור ליחידה שלכם תגידו לנו. אני לא יודעת להגיד על כלום מעבר לפסיכולוגיה ופילוסופיה.

אני אעדכן הסברה ופרסום, אנחנו ממשיכים לעבוד על האתר החדש, כבר 50% מהתכנים עלו אליו. הצפי הוא שבאמצע יולי נסיים לעבוד עליו. פרסומים של כלל גופי הוועדה מתפרסמות בפלטפורמות החברתיות.

**עידו ביטון:** אני אגיד שרוב העדכונים שאגיד לכם זה דברים שפחות רלוונטיים כמועצה, בסוף העבודה שלי מול הרמ"חים והרכזים. אז גיוס עובדים, חסרים לנו המון עובדים יחסית. מנהל/ת דיגיטל, רכז/ת הפקות, מלא תפקידים, הם הלב של האגודה, אין שום דבר שעומד בלי הדבר הזה. אי אפשר להסביר מה זה אגודה בלי העובדים שלה.

**שירה אדר:** מי חסר הכי הרבה זמן?

**עידו ביטון:** רכז ספורט.

**שירה אדר:** ועשו משהו בהגדרת התפקיד?

**עידו ביטון:** כן, לא מספיק. אני מנסה לעבוד עם משאבי אנוש, לשנות שמות תפקיד, הגדרות תפקיד, דרכי פרסום. יש המון עבודה ויש פה חור. אנחנו צריכים עוד אנשים שיכולים להפיץ ולהסביר כי צריך אנשים טובים בסוף שיודעים לאן הם מגיעים.

ספרות זולה, פעם זה היה בית דפוס של האגודה, זה נסגר, לא רלוונטי יותר. הולך להיות שיפוץ, הולכים לשבור הכל, להפוך את זה למשהו אחר. לדקנאט יוקצו חדרי טיפול, החלק שלנו יהיה בסגנון חללי עבודה.

סנגורים, שלושה סנגורים שיש לנו, יעקב, תומר ושחר מייצגים את הסטודנטים שלנו ברגע שיש ענייני משמעת מול האוני', עם מענה ממש זמין. זה זכות של משלמי דמי רווחה.

שישי שמח, חלוקת חלות וגלידות ברחבי הקמפוס עד תום הסמסטר וכניסה חינמית לבריכה. תודה לעודד על ההתגייסות המדהימה באמת, מלשלוח הודעה ועד פיזית להגיע לשם.

**שירה אדר:** קיבלתם ממש פידבק חיובי.

**עידו ביטון:** זה קורה כל שישי עד ה-30.6. המטרה להרחיב את זה, להגדיל את זה. תהיה עמדה, גלידות ממש שוות. זהו, שיהיה אחלה יום.

**שירה אדר:** לא פרסמתם על הכניסה החינמית לבריכה. לא ראיתי את זה.

**עידו ביטון:** מאיפה קיבלת את המידע?

**שירה אדר:** זה מה שהיה כתוב.

**עידו ביטון:** לא אישרו אותו.

**עדן סנדרס:** מי שלא קיבל ממני הודעה על ההצבעות שיקפיץ לי את הצ'אט איתו בוואטסאפ.

**תומר בינשטוק:** עדכוני מחלקת אקדמיה.

חוסן באקדמיה, הסדנאות נגמרו, היה ממש מוצלח. היו שתי קבוצות, בימי ראשון ובימי שני.

אנחנו עכשיו עושים הפקת לקחים לקראת שנה הבאה.

חונכות מדעים מדויקים, זה עד אוגוסט, כל קבוצה לפי הלו"ז והחניכים שלה.

תקופת מבחנים, כל שאלה, כמובן לפנות אליי.

**לבנה צליל:** זו אותה מצגת שנשלחה בתקופת מבחנים הקודמת?

**חן קאגו:** גם הוספתי באגודף את הזכויות של תקופת המבחנים. עבדתי על זה עם שירה המדהימה, רכזת אקדמיה שלנו. גם היא לרשותכם.

**שירה אדר:** זה מאוד ברור, רק לא כתוב שם לגבי תזה.

**יעל ארז:** אני אשמח לעשות סדר בכל מה שקשור לתארים מתקדמים ברפואה.

**תומר בינשטוק:** בסדר גמור, נשב על זה.

שביתת סגל בכיר, היו יומיים ממש קשים אחרי שההודעה יצאה. תודה לעידו, לחן ולטלי שישבנו פה ימים כלילות.

כמה דברים שאני רוצה לקדם מול האוני', אחד זה המודל, שיש המון תקלות מול המודל. היה יום מרוכז שלא היה מודל בכלל ואז הסטודנטים לא יכולים להגיע לתכני השלמה וכו'. אם המודל סגור ליום צריך דחיה של יום. הקלות ביחד עם דין, דין לא פה, אנחנו מנסים לעבוד על הקלות למדויקים.

לגבי מועד ג' של כלים שלובים, אחרי שני המועדים הראשונים תתכנס ועדה לראות אם יצטרכו מועד ג', זה יהיה השנה. לא השמועה שזה יהיה מועד א' של שנה הבאה, לא. זה יהיה השנה אבל רק אחרי מועד ב'.

**שירה אדר:** תוך כמה זמן הוועדות האלה צריכות לספק תשובה?

**תומר בינשטוק:** אני צריך לוודא את זה, אבל 10 ימים לפני הסטודנטים ידעו תהיה ועדה מסודרת.

בבנק בחינות יש תקלה, חלק מהמחשבים מצליחים להוריד, חלק לא.

איסוף מבחנים, אנחנו עכשיו עובדים עם מדויקים, קיבלנו מאגר של המון מבחנים.

אקסטרא, הצלחנו לגייס הרבה מאוד כסף, צריכים מידע מכם איזה קורסים צריך.

שעות ספריות, בגלל תקופת המבחנים השעות הורחבו, חלק פועלות עד 22:00, חלק 24 שעות.

אם יש שאלות, אתם מוזמנים לפנות אליי.

**שירה רוהר:** שאלה על הבנק בחינות, שישמו שם גם פתרונות.

**תומר בינשטוק:** זה ברור, אנחנו מעלים פתרונות.

**שירה רוהר:** לא לכל הפקולטות זה ברור.

**תומר בינשטוק:** תודה רבה.

**קרן ארקין:** יש לי עדכונים ממש ממוקדים.

כוסות רב פעמיות, אנחנו אחרי שני פיילוטים של שימוש ברב פעמי באירועי האגודה. באירוע המילואים היה רב פעמי, ביום הסטודנט היה גם רב פעמי וגם חד פעמי. ביום הסטודנט זה היה בהיקפים מטורפים, שזה מדהים. אם הייתם באירועים האלה ויש לכם הצעה לשיפור, שימור על הפיילוטים של הכוסות הרב פעמיות, אני אשמח שתדברו איתי אח"כ.

יום כדוה"א והפסקה גאה זה שני אירועים שהיו לנו החודש, ביום כדוה"א הסטודנטים הקימו דוכנים, מה שהיה הכי חזק זה דוכנים של בגדי יד שניה.

הפסקה גאה, הגיעו מלא סטודנטים, היה אווירה מטורפת, זה היה ממש מוצלח.

דבר האחרון, בעולם של קמפוס בטוח, אנחנו בקשר עם הנציבות למניעת הטרדה מינית על איך לייעל את פעולות ההסברה למניעת הטרדה מינית באוני', שיהיו יותר רלוונטיות גם לסטודנטים וגם לסגל. כרגע זה בעיקר הלומדה שכולכם מכירים והצגות פעמיים בשנה. אפשר להפוך את זה ליותר רלוונטי ואפקטיבי לסטודנטים ולסגל. בבקשה תכתבו לי אח"כ ודברו איתי, כי זה אתגר, איך הופכים את פעולות ההסברה האלה לרלוונטיות. מוזמנים לקחת חלק.

יש רכזת שוויון חדשה שזה אירוע משמח מאוד.

זהו, תודה רבה.

**טלי אבנת:** טוב, בגדול כל מה שכתוב פה כתוב גם באגודף. אני אעבור על זה בקצרה. מועדון סטודנטים בהנדסה התחילו שיפוץ בתחילת החודש. צפי הסיום לסוף החודש.

נספרסו, יש שינוי במיקומי המכונות. היו שתי מכונות שזה פשוט לא הלך, הן לא מכרו. אז החלטנו להעביר אותן לפקולטות אחרות. המכונה מהנדסה בגלל השיפוץ עברה זמנית למיטשל אבל היא תחזור להנדסה אחרי השיפוץ.  שתי מכונות אחרות, כתוב באגודף איפה הן.

מסיבת סוף שנה במעונות מתקיימת מחר. נציג שעוד לא הפיץ לסטודנטים שלו, בבקשה לעשות את זה עכשיו, נציג שרוצה להגיע למסיבה מחר, להירשם בקובץ ששלחתי לכם. בבקשה, זה חשוב, חבל שסטודנטים יפספסו את זה. יש גם כרטיסי אורח, פשוט יש פערים במחיר.

מעונות ברושים, אושר לנו לקיים מכירת שוק יד שניה, זה לא כמו קח תן של מעורבות חברתית, זה ממש מכירה בכסף. מה שלא יימכר יתרם.

**שירה אדר:** לאן?

**טלי אבנת:** לעמותות, יש סטודנטית שמרכזת את זה.

**שירה אדר:** זה כתוב איפשהו?

**טלי אבנת:** אנחנו נפרסם את זה.

**שי אטוס:** זה יהיה רק של ברושים? מכירת יד שניה.

**טלי אבנת:** זה יהיה של ברושים. צריך לבדוק לגבי אישורי כניסה, לאיינשטיין לא תהיה בעיה עם אישורים, לאחרים אני צריכה לבדוק.

שינוי תקנון משמעת דיירים, זה ממש משמעותי. דיברתי עם הדיקנט, עכשיו יש לו"ז לעשות את זה, לשנות את התקנון שפשוט מנוסח בצורה גרועה עם המון פרצות ויכולת להעמיד דיירים למשמעת על כלום. כבר יש טיוטות מוכנות, אני אביא טיוטה לפגישה עם הדיקנט בתחילת יולי, בתקווה שתהיה טיוטה סופית. ברגע שנאשר את זה, זה יעבור לאוני'. נציגים שגרים במעונות, או אם אתם רוצים להפנות סטודנטים שיש להם מה להגיד בנושא הזה, שיפנו אליי או לאחת הרכזות במייל.

זהו.

**נועה גרינברג:** אני מאוד מתרגשת כי זו בעצם ההנהלה הראשונה שאני מעדכנת וזה מאוד משמח. לפני שאני אתחיל, שתי נקודות, אחת שממש משמח אותי להגיד זה שהרבה מהבולטים פה ומהדברים שאני אדבר עליהם, עומדים מאחוריהם נציגים. זה ממש משמח ואני חושבת שאמרתי את זה לכל נציג שעבדתי איתו, יש לכם כוח אדיר להתניע דברים ובאמת תמשיכו, תבואו, זה עושה שינוי ונותן רוח למפרשים. היה חודש מאוד נחמד, עשינו הפסקה גאה בהשתתפות עם מעורבות חברתית שהיה מהמם ומוצלח.

תמכנו ביוזמות סטודנטיאליות, סטודנטים שהרימו האקתון מהמם.

אירחנו את השבוע הבינ"ל, הרבה מכם מכירים את זה שאנחנו מוציאים סטודנטים לשבועות בינ"ל, לטוקיו, פראג, שוויץ. הפעם הגיע תורנו לארח את זה, התארחו אצלינו גם אחד מחברי ההנהלה של התכנית ונשיא התכנית. הם עפו על זה, כל הכבוד לדריה שעבדה על זה, היא הצטרפה אל המשלחת שכללה 15 סטודנטים והם טיילו ברחבי הארץ. היה מהמם ועד עכשיו אנחנו מקבלות מחמאות מהחבר'ה שהשתתפו.

עשינו פעילויות לפקולטות, עשינו הפסקולטה עם רפואה, תארים מתקדמים ומקצועות הרפואה שעשו אירוע של תרומות דם. הם אספו יותר מ-80 תרומות דם, שזה היה מהמם וכל הכבוד לכם.

עשינו שת"פ עם הנציגים של ניהול, שרצו לעשות משהו שמח לסטודנטים שלהם. הייתה חלוקת קרטיבים, הם היו מאוד שמחים והיה מאוד כייף. ביחד עם הנציג של מדע המדינה, חשבנו על קונספט חדש לסטודנטים, באמת לעורר את השיח ולקרב אותם. איזה משהו שיעורר שיח בין אנשים שעדיין לא מכירים, שנראה לי ממש מגניב ואני ממש מחכה שנעשה אותו.

בסקטור המועדונים, מועדון משחקי קופסא ותפקידים שהוקם ע"י דין שלנו, שהוא לא פה עכשיו אבל מגיע לו כל הכבוד. הוא עומד, רץ, קיים, נכנס לשגרה. זה הפך להיות HUB חברתי של המון סטודנטים שמתכנסים על בסיס קבוע.

**שירה אדר:** הבנתי שהוא עובר בעיקר מפה לאוזן.

**נועה גרינברג:** נכון, הוא עדיין לא פורסם משתי סיבות. אחת, כשמתחיל לרוץ מועדון אנחנו רוצים לוודא שיש לזה בסיס.

**שירה אדר:** למרות שהוא רץ.

**נועה גרינברג:** רץ מעט זמן, הוא בן חודשיים. כדי לפרסם אותו רוצים לבנות מיתוג, גרפיקה, זה זמן. זה יפורסם, פשוט אנחנו רוצים לעשות השקה נכונה ומתוכננת. בינתיים זה קיים, קבוצת הוואטסאפ שלהם חיה ובועטת, יש שם מאות אנשים. אני מודעת לזה, אנחנו מעודדים הפצה בקבוצות נוספות וגם מחוץ לפקולטות. יש פה המון לאן לצמוח. כרגע יש תורם, חברת הקובייה שרוצה לעשות איתנו שיתוף פעולה ולתרום המון משחקים חדשים ויקרים למועדון.

מועדון תזמורת זה נראה לי כבד מדי לצלול לזה עכשיו.

ספורט, יוגה בקמפוס שזו יוזמה מהממת, זה גם פורסם ברשתות החברתיות. אני גאה להגיד שקבוצת הוואטסאפ הזאת גדלה למעל 100 סטודנטים, שהיא פעילה ואנשים מגיעים על בסיס קבוע. נראה איך חד משמעית משמרים את זה וגם משפרים את זה לשנה הבאה.

**יעל ארז:** שיפורסם בקבוצה של הנציגים.

**חן קאגו:** יש את זה באגודף.

**נועה גרינברג:** עבר זמן מאז שהוספנו את זה לעדכונים. יש מקום לפרסם את זה יותר.

**שירה אדר:** הם לא רואים את זה בוואטסאפ והם בטח לא קוראים מיילים.

**נועה גרינברג:** את צודקת.

תכננו מסיבת גג לשבוע מקסיקו, היא בוטלה בגלל המבצע. לכן המסיבה התקיימה שלשום, היה מהמם ברמות שאין לתאר. באמת עשו שם, הצוות של ביה"ס הבינלאומי וגם אנחנו תרמנו ביחד עם שגרירות מקסיקו.

סיימנו ואנחנו מסכמים את תכנית באדיז, שזו תוכנית מגניבה של סטודנטים בינ"ל שמגיעים לכאן לארץ, זו תוכנית ששווה להכיר ואני מאמינה שאתם חד משמעית תשמעו עליה בשנה הבאה. היא מצוותת בין סטודנטים ישראלים לבינ"ל, תכנית מאוד שווה, יש לה הרבה לאן לגדול ואנחנו רוצים להגדיל אותה, אז זה יקרה.

ברמה המחלקתית, ממש  בקצרה, כמו שדניאל ועידו נגעו בזה, חסר כוח אדם. זו בעיה לא פשוטה, זה צוות של ארבעה אנשים, מתוכם שני תקנים לא מאוישים ותקן נוסף מתפנה בקרוב מאוד. כמו שאתם רואים, המחלקה פועלת וכן דברים יוצאים ועובדים אבל זה מאוד קשה. אם מישהו מחפש עבודה ורוצה לעבוד, האגודה היא מקום מדהים לעבוד בו. אני יכולה רק להמליץ. אם יש לכם חברים שמחפשים עבודה בקמפוס, אני אשמח לדבר איתם ולענות על שאלות נוספות אם יעלו.

**לילך מרקוביץ':** האירוע הגדול שפספסת.

**נועה גרינברג:** לא פספסתי, אני קצת מתלבטת, כי זה היה לפני חודש. לא יודעת אם שמתם לב שיושבים איתנו שלושה סלבים, מסתתרים בשורה האחרונה. בתחילת החודש התחלנו עם יום הסטודנט, שבאמת היה שם הפיילוט מדהים של כוסות רב פעמיות. מה שהיה הכי חשוב לי להגיד באירועים שאנחנו עושים, יש דגש מאוד חזק גם על קיימות כמה שאפשר. אנחנו משתדלים לא להזמין דברים שהם שטויות, גם הגלידות היו באמת פרווה כדי שיהיה מענה חזק לטבעונים.

נחזור ליום הסטודנט, היה אירוע מדהים, כולם התגייסו והייתה עבודה ממש טובה. אני לא יודעת אם אתם יודעים, אני לא הבנתי את זה עד שנכנסתי לתפקיד, כמה חודשים מראש מתחילים לעבוד על יום הסטודנט. הרבה מעבר למה שאנחנו חושבים. באמת תנו לעידו ודניאל איזה מחיאת כף שאתם רואים אותם אח"כ.

וכל הכבוד למנחים המדהימים שהיו לנו ביום הסטודנט, היה פשוט מעולה. תודה רבה. לילך מככבת כל שנה

**דניאל זילבר:** שוב אני אגיד, 8,000 סטודנטים שהגיעו ליום הסטודנט הזה. רובם המוחלט, קיבלתי המון פידבקים עליכם, היו גם המון פידבקים על ההופעות. באמת היה אירוע מדהים וכל הכבוד לעידו שהרים את זה בצורה יוצאת דופן, בסוף זה הרים את הסטודנטים וראינו שאנשים חוגגים, לא עד השעות הקטנות אבל אולי נראה את זה בשנה הבאה.

**תומר בינשטוק:** הרבה שאלו למה זה רק עד 12?

**קרן סובול:** כי יש פה אנשים שגרים קרוב, בעבר זה היה מסיבות אוזניות.

**נועה גרינברג:** אז באמת במילה אחרונה, סופית, כי כשאני הייתי נציגה אהבתי לשמוע את הדברים האלה. ברמה המחלקתית מלבד הכוח אדם יש תהליכים, ביולי תשמעו על זה הרבה יותר כי באמת יסתיימו האירועים של הסמסטר ואני אתפנה להתעסק בזה כמו שצריך. איזושהי הטמעה של נהלי עבודה יותר טובים, הפקת לקחים יותר טובה, היום אין לי את היכולת לעשות את זה. רק שנוכל לדעת כמה ואיך נוכל לעשות את זה.

**דניאל זילבר:** לסיום, שימו לב שאנחנו נכנסים לקיץ, הפגישה הבאה שלנו עוד חודש וחצי, ב-31.7. זה בחירות, תגיעו, זה משמעותי, כל קול משפיע. ואל תיעלמו, אנחנו פה. גם אם מציפים אתכם במלא פניות של סטודנטים, תגידו לנו שנוכל לעזור להם. אז אל תיעלמו, תגיעו למיטשל, יש מקום לשבת. זהו, כיף שבאתם.

**נועה גרינברג:** שתי מילים אחרונות, באמת אל תעלמו בקיץ, לכולנו יש תכניות בקיץ. התכניות שלי זה שיהיה לי באמת זמן, לי וכולנו כהנהלה, הקיץ זה הזמן הכי טוב לעבוד על דברים לקראת שנה הבאה. שם אנחנו הכי צריכים להיות איתכם בקשר, אני כן מקווה לדבר עם הרבה מכם, לא בפורמט של ישיבה. באמת אפשר לדבר ולתת את הדעת, אני מאוד מחכה לזה באופן אישי. אז אל תיעלמו בקיץ.

שתיים, טלי זרקה את זה בהערה קטנה, אני אשמח כן להגיד באופן מובהק. מספרי הטלפון שלנו זה דבר מאוד אישי, נשמח לענות לכל הסטודנטים ולתת מענה. אבל בבקשה, באמת, בגלל שכבר קורים מצבים שאנחנו מקבלים שיחות טלפון משבע בבוקר עד 12 בלילה גם בשישי וגם בשבת, אנחנו בעומס של פניות. זה לא ריאלי, זה גם המכשיר האישי שלנו וגם אנחנו צריכים את ההפסקה רגע. אני כן מבקשת, אם אתם רוצים להעביר את המספר שלנו הלאה, בבקשה תשאלו אותנו קודם ותעשו את זה בתיאום איתנו. בתור התחלה, תנו להם את המייל, זה נשמע כמו דבר מרוחק אבל אנחנו ממש זמינים לזה. כל מי שעובד איתי יודע שאני עונה במייל לפני שאני עונה בוואטסאפ וכמוני אני מאמינה שכל ההנהלה. אם יש מקרי חירום שאתם חושבים שהוא קריטי לוואטסאפ, תשאלו אותנו קודם.

**עדן סנדרס:** טוב, אז אנחנו נעשה עכשיו הצבעה על הצבעה מתגלגלת. הכוונה היא שאם ההצבעה תעבור, אז תהיה הצבעה מתגלגלת על כל שינויי התקנון שהיו. ז"א, כל מי שלא נמצא כאן או השאיר הצבעה והצבעתו נפסלה יוכל להצביע במסודר במשרד של גיא הדר למשך 7 ימי עבודה.

**קרן סובול:** בכל מקרה שמים את זה במרכז שירות, לא?

**עדן סנדרס:** נמצא פתרונות.

**גיא הדר:** אז עד יום חמישי הבא נמצא פתרון.

**עודד שטראוס:** מי שהיה פה היום לא הצביעה?

**דוברת:** כן ההצעות לא עברו.

**עדן סנדרס:** **יאללה, אז נעבור להצביע**.


**בעד - 20**

**נגד - 0**

**נמנע- 0**

**הישיבה הסתיימה.**

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_



**יו"ר הוועד עדן סנדרס חבר הוועד אור מימון**

|  |  |  |
| --- | --- | --- |
| **FName** | **LName** | **יוני** |
| אדם | בן-נון | 1 |
| אופיר | פרידמן |  |
| אור | מימון | 1 |
| איה | היימן |  |
| אייל | אלפסי | 1 |
| איתי | כהן | 1 |
| איתמר | רינד | 1 |
| אלה | בר | 1 |
| אלכס | יוסופוב | 1 |
| אמיר | שטיין |  |
| אנה | חמלניצקי |  |
| ארז | יוסף |  |
| אריאל | וינוגרדסקי |  |
| בועז | יעקובוב | 1 |
| בעז יעקב | אקרמן | 1 |
| בר | סובל |  |
| ברק | כהן | 1 |
| גבי | לי |  |
| גבע | שפירא | 1 |
| גיא | ראודניץ | 1 |
| גיא-תמר | לוי |  |
| גל | בינשטוק | 1 |
| גל | ואלה |  |
| דין | יונה | 1 |
| דניאל | זילבר | 1 |
| ולאד עוז | ירמקוביץ' |  |
| חן | קלצבסקי |  |
| טל | זיידמן | 1 |
| טלי | ברלין | 1 |
| יבגני | גרישין |  |
| יואב | פלד | 1 |
| יואל | גאפט | 1 |
| יסמין | סגול |  |
| יעל | ארז | 1 |
| יעל | אגמון נכט |  |
| לבנה | צליל | 1 |
| לילך | מרקוביץ' | 1 |
| מדינה | סאידובה | 1 |
| מיכאל | שלר | 1 |
| מתן | ברש | 1 |
| נדב | שופט | 1 |
| נועה | גרינברג | 1 |
| נועה | לוינסון |  |
| ניצן | כהן |  |
| נמרוד | פלבסקי | 1 |
| נעם | ברעם |  |
| סולאפה | מח'ול | 1 |
| עדו | סיון | 1 |
| עדן | סנדרס | 1 |
| עודד יניב | שטראוס | 1 |
| עומר | קלי | 1 |
| עידו | ביטון | 1 |
| עינת | טוביה | 1 |
| צור | זאדי | 1 |
| קרן | סובול | 1 |
| רוני | שרון | 1 |
| רותם | יעקובי |  |
| רם | דעבול |  |
| שחר | דקל |  |
| שי | דושניצקי | 1 |
| שי | אטוס | 1 |
| שיר | וינברג |  |
| שיר | בטט | 1 |
| שירה | רוהר | 1 |
| שירה | אדר | 1 |
| שלהב | הרכבי |  |
| תום | כהנא | 1 |
| אביגיל | קפלנר |  |
| תומר | בינשטוק | 1 |
| חאלד | יאסין |  |
| שגיא | יהודה | 1 |
| לנא | מלחם | 1 |
|  |  | 45 |